PAS mahu elak tiga penjuru di 27 kerusi, mahu berunding dengan UMNO

PAS berharap masih ada ruang berunding dengan UMNO melalui platform Muafakat Nasional (MN) untuk memastikan tiada pertembungan di 27 kerusi ‘kritikal’ Parlimen antara Barisan Nasional (BN) dan Perikatan Nasional (PN) pada Pilihan Raya Umum ke-15 (PRU15), yang akan memberi kelebihan kepada Pakatan Harapan (PH).

Timbalan Presiden PAS Datuk Seri Tuan Ibrahim Tuan Man berkata perbincangan antara dua pihak iaitu PAS sebagai parti komponen PN dan UMNO yang menjadi tunjang BN perlu diadakan untuk mengelak pertembungan tiga penjuru terutama di kerusi yang mempunyai majoriti pengundi Melayu, menurut laporan Bernama.

“Jadi tentulah (perebutan) kerusi-kerusi ini perlu dibincang, ada puluhan lagi kerusi DUN (Dewan Undangan Negeri) yang boleh kita bincang. Contohnya seperti (Parlimen) Raub dan Bentong, kerusi ini dimenangi PH sedangkan majoriti pengundi Melayu, tapi bila dua-dua bertembung, akhirnya dua-dua (BN dan PN) rugi.

“Jika tidak boleh berpakat semua, jangan bertembung semua, itu kaedah kita buat,” katanya kepada pemberita selepas merasmikan Muktamar Tahunan Dewan Muslimat sempena Muktamar PAS ke-68 di sini hari ini.

Menjawab soalan sama ada MN masih wujud atau sudah terbubar, Tuan Ibrahim berkata setakat ini, sama ada UMNO atau PAS tidak pernah bercadang agar MN dibubarkan.

Katanya muafakat itu perlu kekal demi menjadi wadah agenda kepentingan Melayu dan Islam dan bukan sekadar untuk perbincangan politik sewaktu pilihan raya.

Namun, Tuan Ibrahim berkata jika UMNO dan BN mahu bergerak solo pada PRU15, PN bersedia untuk menghadapi pertembungan tiga penjuru.

“PN bersedia dalam semua keadaan. Kalau UMNO buat keputusan bergerak solo kita terpaksa lawan dan kita bersedia untuk lawan. PN akan lawan tiga penjuru, tapi tiga penjuru (nanti) BN rugi, PN pun rugi,” katanya.

Dalam perkembangan lain, Tuan Ibrahim yang juga Menteri Alam Sekitar dan Air dalam ucapannya mengumumkan sambutan Hari Air Peringkat Kebangsaan 2022 akan diadakan di Kedah iaitu di sekitar Sungai Muda.

Sambutan yang diadakan pada 25 Sept itu sebagai mengambil kira kepentingan peranan Sungai Muda membekalkan air di tiga negeri iaitu Kedah, Pulau Pinang dan Perlis.

“JPS (Jabatan Pengairan dan Saliran) sedang mengenal pasti lokasi sesuai untuk sambutan itu diadakan (di sepanjang Sungai Muda), kita akan umumkan nanti,” katanya.


Bicara kes SM Faisal pukul bekas isteri ditangguh 8 Sept

Perbicaraan kes ahli perniagaan terkenal Datuk SM Faisal SM Nasimuddin yang didakwa menyebabkan kecederaan terhadap bekas isterinya, Emilia Hanafi yang dijadualkan hari ini di Mahkamah Majistret Kuala Lumpur, ditangguhkan ke 8 Sept.

Majistret Nadia Othman menetapkan 8 Sept untuk menyambung perbicaraan selepas Timbalan Pendakwa Raya Nur Aishah Ahmad Zakiuddin memaklumkan bahawa pihak-pihak telah bersetuju supaya tarikh baharu ditetapkan, lapor Bernama.

“Tarikh-tarikh yang dipersetujui oleh pihak pendakwaan dan pembelaan ialah pada 8, 12 dan 14 Sept; 14 dan 26 Okt serta 17 dan 18 Nov,” kata Nur Aishah.

Peguam Datuk Akberdin Abdul Kader yang mewakili SM Faisal mengesahkan perkara itu.

Ketika ditemui media di luar mahkamah, Nur Aishah berkata sepatutnya perbicaraan diteruskan dengan saksi pendakwaan pertama iaitu anak lelaki kepada SM Faisal dan Emilia, yang berusia 15 tahun menyambung keterangannya hari ini dalam prosiding yang dijalankan secara tertutup.

“Bagaimanapun, perbicaraan hari ini dilapangkan berikutan majistret yang mendengar kes ini berdepan dengan hal kecemasan,” kata Nur Aishah.

SM Faisal, 43, didakwa dengan sengaja menyebabkan kecederaan ke atas Emila, 43, yang ketika kejadian merupakan isterinya di sebuah rumah di Desa Sri Hartamas, Brickfields di sini antara 12.30 tengah hari dan 4.30 petang pada 22 Nov 2015.

Pertuduhan mengikut Seksyen 323 Kanun Keseksaan dan boleh dihukum di bawah Seksyen 326A kanun sama yang membawa hukuman penjara maksimum dua tahun atau denda sehingga RM2,000 atau kedua-duanya, jika sabit kesalahan.


1,788 kes baharu, 3 kematian

Jumlah jangkitan baharu Covid-19 di seluruh negara dalam tempoh 24 jam semalam (Jumaat, 7 Oktober 2022) meningkat kepada 1,788 kes, termasuk enam kes import, berbanding 1,794 pada Khamis, lapor Kementerian Kesihatan (KKM).

Angka itu menjadikan jumlah kumulatif positif Covid-19 sejak Januari 2020 hingga semalam meningkat kepada 4,851,896 kes, dengan 4,791,625 pesakit telah sembuh, termasuk 1,509 yang pulih semalam.

Menurut data laman sesawang Github KKM, daripada jumlah kes baharu itu, 1,264 kes melibatkan individu yang telah menerima suntikan dos penggalak; 334 kes (penerima dua dos); 179 kes (individu tidak divaksinasi); dan 11 kes (individu belum lengkap divaksinasi).

Sementara itu data laman sesawang CovidNOW KKM pula menunjukkan sehingga kini 23,877 kes masih aktif, meningkat berbanding 23,601 kes yang dilaporkan sehingga Khamis.

Daripada jumlah itu, 22,859 pesakit masih menjalani kuarantin di rumah; 980 dirawat di hospital dan 38 pesakit dimasukkan ke unit rawatan rapi (ICU), dengan 24 daripadanya memerlukan alat bantuan pernafasan.

Tiada pesakit yang kini ditempatkan untuk menerima rawatan di Pusat Kuarantin dan Rawatan Covid-19 Bersepadu (PKRC).

Berikut adalah jumlah kes harian setiap negeri semalam, serta kumulatif positif sejak Januari 2020:

Selangor – 621 (1,480,550)
W.P. KL – 329 (440,042)
Sabah – 138 (395,787)
Johor – 33 (394,108)
Sarawak – 72 (316,071)
Kedah – 48 (310,233)
Pulau Pinang – 94 (297,965)
Kelantan – 33 (254,038)
Perak – 161 (228,742)
Negeri Sembilan – 135 (222,721)
Pahang – 26 (177,744)
Melaka – 51 (135,729)
Terengganu – 13 (129,777)
W.P. Putrajaya – 24 (27,614)
W.P. Labuan – 4 (22,282)
Perlis – 6 (18,493)

Sementara itu KKM juga melaporkan tiga kematian akibat komplikasi Covid-19 semalam. Tiada kematian di luar fasiliti kesihatan atau kes ‘brought in death’ (BID).

Dua daripada kes kematian itu dilaporkan di Perak dan satu di Pahang. Jumlah itu menjadikan sejak Mac 2020 hingga semalam, seramai 36,394 pesakit Covid-19 telah meninggal dunia, termasuk 7,739 kes BID.


Exco Selangor minta maaf kepada Khairy selepas buat tuduhan palsu

Exco Kesihatan Selangor Dr Siti Mariah Mahmud meminta maaf kepada Menteri Penyelaras Program Imunisasi Covid-19 Kebangsaan (PICK), Khairy Jamaluddin Abu Bakar berhubung tuduhan bekalan vaksin yang tidak mencukupi ke negeri itu.

Terdahulu, Siti Mariah menghadiri mesyuarat Badan Bertindak Imunisasi Covid-19 (CITF) pagi tadi dan mendengar sendiri taklimat dan diberitahu Selangor akan menerima sejumlah 4,008,710 dos vaksin Covid-19 pada Julai, iaitu jumlah tertinggi berbanding negeri-negeri lain.

CITF merupakan pasukan petugas khas untuk menguruskan pelaksanaan PICK diketuai Khairy Jamaluddin.

“Selangor akan dapat 4,008,710 dos vaksin untuk Julai. Bekalan yang tertinggi. Terima kasih Yang Berhormat Menteri (Khairy). I will be in your meeting Insya-Allah without fail (saya akan sentiasa hadir dalam mesyuarat anda, Insya-Allah).

Siti Mariah turut bergurau dalam ciapan Twitternya itu berkata: “Alhamdulillah, your nose tak panjang tadi (dengan emoji senyum) Normal. Mohon maaf dunia akhirat @Khairykj”.

Beliau turut berkongsi gambar berkenaan peruntukan bekalan dan pengedaran vaksin pada Julai bagi semua negeri yang menunjukkan Selangor menerima jumlah vaksin tertinggi diikuti Sarawak yang akan menerima 2,389,582 juta dos vaksin, Kuala Lumpur dan Putrajaya 1,614,421 dan Johor 950,618.

Sebelum ini, Siti Mariah membidas Khairy dengan mendakwa Selangor mungkin berdepan masalah bekalan vaksin.

Siti Mariah berkata beberapa PPV di negeri itu mungkin terpaksa ditutup tidak lama lagi sekiranya Selangor tidak mendapat bekalan baru secepat mungkin.

Bagaimanapun, Khairy menafikan dakwaan dilemparkan Siti Mariah Mahmud berhubung isu bekalan vaksin baru-baru ini, walhal realitinya hanya Selangor sahaja masih di tahap bawah 80% dalam penggunaan vaksin ketika ini.

“Saya minta Selangor cepatkan kadar penggunaan vaksin, jadi tuduhan vaksin tidak dihantar tidak betul,” katanya dipetik semasa sidang media hari ini.


Najib kena jawab saman SRC sebelum 30 Ogos, pecah amanah RM4 bilion

Mahkamah Tinggi Kuala Lumpur hari ini mengarahkan bekas Perdana Menteri, Datuk Seri Najib Razak serta empat defendan lain menjawab saman yang difailkan SRC International Sdn Bhd terhadap mereka atas dakwaan pecah amanah dan pelanggaran kewajipan statutori berkaitan pinjaman RM4 bilion daripada Kumpulan Wang Persaraan Diperbadankan (KWAP) kepada SRC selewat-lewatnya pada 30 Ogos ini.

Empat defendan terbabit ialah bekas pengarah SRC iaitu Datuk Suboh Md Yassin; Nik Faisal Ariff Kamil; Datuk Mohammed Azhar Osman; dan Datuk Che Abdullah @ Rashidi Che Omar.

Peguam Muhammad Farhan Muhammad Shafee, yang hadir bagi pihak bekas perdana menteri itu berkata mahkamah juga telah mengarahkan agar SRC memfailkan jawapan terhadap pembelaan itu selewat-lewatnya pada 30 September.

“Mahkamah telah menetapkan 4 Oktober untuk pengurusan kes selanjutnya,” katanya kepada pemberita selepas prosiding pengurusan kes hari ini yang dikendalikan secara dalam talian di hadapan Hakim Datuk Ahmad Fairuz Zainol Abidin.

Memetik laporan Bernama, beliau berkata SRC sedang melakukan persiapan untuk mengemukakan permohonan mendapatkan perintah penyampaian ganti bagi menyerahkan writ saman kepada Nik Faisal memandangkan beliau tidak dapat dihubungi dan berada di luar bidang kuasa (di luar negara).

Pada 7 Mei lepas, SRC di bawah pengurusan baharu telah memfailkan saman itu dan menamakan Najib serta bekas pengarah syarikat tersebut iaitu Suboh, Mohammed Azhar, Nik Faisal, Datuk Shahrol Azral Ibrahim Halmi, Tan Sri Ismee Ismail dan Che Abdullah sebagai defendan.

Bagaimanapun, pada 22 Julai lepas, SRC telah mengeluarkan nama Ismee dan Shahrol Azral daripada saman itu dan mengekalkan yang lain sebagai defendan.

SRC, anak syarikat 1Malaysia Development Berhad (1MDB) selaku plaintif, dalam writ samannya mendakwa semua defendan berkomplot dan melakukan pecah amanah selain mendakwa bekas perdana menteri itu menyalahgunakan kuasa dan memperoleh manfaat peribadi daripada dana SRC selain menyeleweng dana berkenaan.

Najib adalah Penasihat Emeritus SRC dari 1 Mei 2012 hingga 4 Mac 2019.

SRC yang kini dimiliki sepenuhnya oleh Menteri Kewangan (Diperbadankan) (MKD), menuntut perisytiharan supaya semua defendan bertanggungjawab membayar kerugian dana pelaburan akibat penggunaan jumlah pinjaman itu selain ganti rugi am, teladan, tambahan dan faedah, kos serta relif lain yang difikirkan sesuai oleh mahkamah.

SRC berkata pada Januari 2019, syarikat itu diletakkan di bawah jagaan pegawai Kementerian Kewangan (pengurusan baharu).

Selepas meneliti serta menyemak rekod SRC, didapati pengarah terdahulu tidak mengambil sebarang langkah munasabah bagi memastikan pinjaman KWAP berjumlah RM4 bilion kepada SRC pada 2011 dan 2012 digunakan dengan betul bagi membiayai aktiviti pelaburan am syarikat itu serta keperluan modal kerja am.

SRC mendakwa pengarah terdahulu tidak memantau pelupusan RM3.6 bilion kepada SRC BVI (dana pelaburan dicadangkan) kononnya bagi SRC melaksanakan aktiviti pelaburan dalam sektor sumber tenaga di luar negara.

Mereka juga gagal memantau keterdedahan kerajaan Malaysia berhubung jaminan yang diberikan kepada SRC selain gagal menyiasat tentang penyelewengan dana SRC.

“Pengurusan baharu itu mendapati sejumlah besar pengeluaran, pemindahan dan penggunaan pinjaman KWAP adalah secara penipuan atau salah,” menurut syarikat itu.


Noh datang majlis raya PN, kunci mulut soal pilihannya

Kehadiran bekas Pengerusi UMNO Selangor, Tan Sri Noh Omar ke Majlis Silaturrahmi Aidilfitri Perikatan Nasional hari ini menguatkan lagi khabar yang bertiup soal penyertaannya dalam gabungan pembangkang itu.

Namun beliau enggan mengesahkan mahupun menepis desas-desus itu.

Malah Pengerusi Perikatan Nasional (PN) Selangor, Datuk Seri Mohamed Azmin Ali juga tidak memberi kepastian sebaliknya meminta perkara itu disahkan sendiri oleh Noh.

Noh tiba ke majlis anjuran Ahli Dewan Undangan Negeri (ADUN) Gombak Setia, Muhammad Hilman Idham di Gombak itu bersama anaknya, Nurul Syazwani.

Sebelum ini Noh dilaporkan berkata bakal menjadikan kawasan Parlimen Tanjong Karang sebagai kubu kuat PN menjelang pilihan raya negeri (PRN) yang bakal berlangsung tidak lama lagi.

Azmin ketika ditemui berkata, PN dan komponennya, Bersatu sentiasa membuka pintu seluasnya kepada mana-mana individu yang komited menerima idealisme perjuangan parti itu.

“Dalam suasana politik semasa, kita perlu dokongan daripada semua pihak. Saya percaya beliau punya pengalaman luas dalam perjuangan.

“Memang betul sebelum ini beliau bersama UMNO namun beliau merupakan seorang tokoh yang berani menegur kepincangan dan kecurangan di dalam parti tersebut.

“Apa langkah seterusnya, kita serahkan kepadanya dan kita bersedia menerima sesiapa yang ingin bersama PN, ” katanya yang turut memaklumkan rundingan pembahagian kerusi PN Selangor hampir selesai.

Turut hadir pada majlis tersebut imbalan Pengerusi PN, Datuk Seri Ahmad Faizal Azumu dan bekas ADUN Batang Kali, Datuk Mat Nadzari Ahmad Dahlan yang juga bekas Ketua UMNO Hulu Selangor.


Kasut kurniaan Sultan Johor, MB Johor nafi beli kasut mahal

Menteri Besar Johor Datuk Onn Hafiz Ghazi hari ini menafikan beliau telah membeli sepasang kasut yang berharga puluhan ribu ringgit.

Menerusi hantaran di Facebook, beliau berkata kasut itu adalah kurniaan Sultan Johor Sultan Ibrahim Almarhum Sultan Iskandar, lapor Bernama.

“Fitnah dan tohmahan perlu dihentikan. Untuk rekod, ini adalah kurniaan Kebawah Duli Tuanku Sultan.

“Ini bukan perkara baharu malah Kebawah Duli Tuanku ada juga memberi kurniaan kepada barisan exco kerajaan yang lepas dan kepada pegawai-pegawai kerajaan negeri sebagai motivasi untuk sentiasa bekerja keras untuk rakyat,” katanya menerusi hantaran itu.

Terdahulu, beberapa akhbar berbahasa Cina melaporkan isu kasut itu yang dipetik daripada akaun media sosial milik seorang individu mendakwa Onn Hafiz membeli kasut berharga ribuan ringgit sehingga mendapat pelbagai reaksi daripada warga netizen.


Thailand bakal naikkan tarif sewa bilik hotel kepada pelancong asing

Pelancong asing tidak lama lagi mungkin mendapati Thailand sebagai destinasi yang lebih mahal berbanding dua tahun lalu, dengan negara itu kini merancang untuk menaikkan kadar bayaran bilik hotel ke tahap pra-pandemi bagi menyokong pemulihan industri pelancongan dengan lebih pantas.

Kementerian Pelancongan Thailand bercadang meminta pengendali hotel melaksanakan struktur dwi-tarif di mana pelawat asing mungkin dikenakan kadar yang sama seperti hari-hari sebelum Covid-19 melanda, manakala penduduk tempatan pula mungkin terus menikmati kadar diskaun, kata jurucakap kerajaan, Traisuree Taisaranakul.

“Ini adalah bagi mengekalkan standard kadar dan perkhidmatan kami untuk pelancong asing, yang menjejaskan persepsi jenama pelancongan negara,” kata Traisuree.

“Kadar yang telah dikurangkan semasa Covid-19 akan dikekalkan untuk rakyat Thailand bagi mengimbangi momentum pelancongan domestik.”

Hotel di kawasan tumpuan pelancongan seperti Bangkok, Phuket, Krabi dan Koh Samui terus menawarkan diskaun besar untuk menarik balik pengunjung selepas wabak itu menyebabkan kadar penghunian bilik kepada kira-kira 30 peratus sahaja.

Walaupun tiada maklum balas segera terhadap cadangan daripada pengendali hotel, Kementerian Pelancongan dan Pihak Berkuasa Pelancongan Thailand akan mengadakan perbincangan dengan Persatuan Hotel Thailand tidak lama lagi mengenai pelan dwi-tarif itu, kata Traisuree.

Walaupun Thailand telah membatalkan semua sekatan perjalanan berkaitan Covid-19, sektor pelancongan masih bergelora dengan kerugian besar yang terkumpul semasa wabak itu.

Thailand menjangkakan 9.3 juta ketibaan asing tahun ini, sebahagian kecil daripada 40 juta pelancong yang diterimanya pada 2019.

Sementara itu, dalam tempoh 24 jam lalu, terdapat 2,366 pesakit baharu yang disahkan positif Covid-19, empat daripadanya telah tiba di Thailand dari luar negara.

Thailand juga merekodkan 20 kematian dalam tempoh itu, manakala 2,234 pesakit telah sembuh dan dibenarkan meninggalkan hospital. – Agensi


Saksi 1MDB dedah cara Najib dan Jho Low bekerjasama

Mahkamah Tinggi hari ini diberitahu bahawa usaha sama antara 1Malaysia Development Berhad (1MDB) dengan anak syarikat International Petroleum Co (IPIC) iaitu Aabar Investment PJS (Aabar) merupakan cadangan Datuk Seri Najib Tun Razak.

Bekas Ketua Pegawai Kewangan (CFO) 1MDB Azmi Tahir berkata perkara itu dimaklumkan sendiri oleh ahli perniagaan dalam buruan Low Taek Jho atau Jho Low kepada beliau dan syarikat hasil usaha sama tersebut, Abu Dhabi Malaysia Investment Company (ADMIC), telah didaftarkan di Kepulauan Virgin British pada 5 Mac 2013 oleh peguam 1MDB Jasmine Loo.

Azmi berkata beliau tidak tahu secara terperinci tujuan sebenar penubuhan ADMIC tetapi memandangkan perkara itu telah ditetapkan oleh Loo, ia pasti adalah kehendak Jho Low.

“Saya mula diarahkan secara aktif oleh Jho Low apabila terdapat cadangan oleh beliau untuk menjalinkan usaha sama dengan Aabar pada hujung 2012 dan saya sebagai CFO akan dilibatkan dalam setiap tindakan yang membabitkan proses kewangan.

“Termasuklah pada tahun 2013, ketika itu Jho Low dan Datuk Seri Najib sedang berusaha untuk memastikan usaha sama antara G to G (kerajaan dengan kerajaan) melibatkan Abu Dhabi dan Malaysia dijayakan,” kata Azmi menurut laporan Bernama.

Beliau berkata demikian ketika membacakan pernyataan saksi setebal 127 muka surat pada perbicaraan kes rasuah dan pengubahan wang haram dana RM2.3 bilion milik 1MDB yang dihadapi Najib.

Saksi pendakwaan ke-12 itu berkata cadangan usaha sama antara Abu Dhabi dan Malaysia dimulakan dengan Parcel A.1.0 di TRX namun ia tidak dilaksana kerana terdapat beberapa perubahan selepas itu.

“Kemudian (ada) satu lagi rancangan usaha sama dengan Aabar berkaitan pelaburan dan pembangunan aset hartanah namun saya juga tidak terlibat kerana ia berada di bawah seliaan bahagian pelaburan dan Loo. Setahu saya, rancangan usaha sama ini juga tidak jadi.

“Selepas kedua-duanya gagal, Jho Low telah merancang usaha sama ketiga yang dinamakan ‘Projek Pemangkin’ dan beliau mengarahkan Loo untuk mengetuai projek itu kerana ia melibatkan kutipan dana sebanyak US$6 bilion memandangkan Loo lebih mahir dalam mata wang tersebut,” katanya.

Azmi berkata pada awal perbincangan mengenai projek ini, Jho Low telah mengeluarkan cadangan untuk menggunakan ‘Letter of Comfort’ Kementerian Kewangan sebagai jaminan kepada penerbitan bon ini.

“Projek ini merupakan arahan Datuk Seri Najib melalui Jho Low dan Jho Low telah mengarahkan untuk mempercepat prosesnya terutama dari segi mendapatkan terbitan bon. Disebabkan itulah ia dilakukan secara tergesa-gesa dan sangat cepat,” katanya.

Azmi kemudian dirujuk kepada surat sokongan bertarikh 14 Mac 2013 yang ditandatangani Najib iaitu Menteri Kewangan ketika itu bagi mewakili Kerajaan Malaysia.

Saksi itu berkata surat tersebut bertujuan menyokong penerbitan bon berjumlah US$3 bilion dan sebagai satu jaminan yang akan meletakkan tanggungjawab serta komitmen kepada kerajaan sekiranya 1MDB gagal membuat pembayaran semula.

“Datuk Seri Najib telah meluluskan surat sokongan ini dengan menandatanganinya dalam tempoh yang singkat. Ia selari dengan apa yang dimaklumkan oleh Jho Low kepada kami bahawa Najib akan meluluskannya dan kami tidak perlu risau tentang kelulusan tersebut,” katanya.

Najib, 68, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama.


AS, Britain sedia sekat akses syarikat Russia ke atas dolar, pound

Amerika Syarikat (AS) dan Britain akan berusaha untuk mengurangkan akses syarikat Russia terhadap dolar dan pound British jika Kremlin mengarahkan pencerobohan ke atas Ukraine, Perdana Menteri Britain Boris Johnson memberitahu BBC hari ini.

“Pelan yang kita lihat adalah untuk sesuatu yang boleh menjadi perang terbesar di Eropah sejak 1945 hanya dari segi skala semata-mata,” kata Johnson.

Johnson berkata sekatan ke atas Rusia sekiranya berlaku pencerobohan akan pergi lebih jauh daripada yang dicadangkan sebelum ini.

Menurutnya United Kingdom (UK) dan AS akan menghentikan syarikat Russia daripada berdagang dalam mata wang pound dan dolar – satu langkah yang menurutnya akan memberi kesan besar dan keras, lapor BBC.

Britain, yang menjadi pusat perdagangan pertukaran asing global, mengancam untuk menghalang syarikat Russia daripada mendapatkan modal di London dan mendedahkan pemilikan harta dan syarikat jika Russia menyerang Ukraine.

Russia menafikan merancang menyerang Ukraine, tatkala Presiden Vladimir Putin berkata Barat sedang menyemai histeria dalam percubaan memancing Russia ke dalam peperangan selepas mengabaikan kebimbangan Kremlin tentang pembesaran anggota Pertubuhan Perjanjian Atlantik Utara (NATO) selepas Perang Dingin.

Rusia dilaporkan menempatkan lebih 150,000 tentera di sempadan Ukraine dan AS, Britain, Kesatuan Eropah dan NATO bimbang Putin mungkin merancang melakukan serangan dalam usaha memulihkan beberapa wilayah dan pengaruh yang hilang apabila Kesatuan Soviet runtuh pada 1991.

Memandangkan kedudukan Rusia sebagai salah satu pengeksport utama minyak, gas dan logam dunia – yang sebahagian besarnya berharga dan diselesaikan dalam dolar AS – menyekat syarikat Russia daripada akses kepada pasaran dolar boleh memberi kesan besar.

Sebelum ini, Putin berulang kali menggesa untuk mengurangkan pergantungan pada perdagangan dalam dolar AS.

Syarikat minyak terbesar Ruasia, Rosneft menukar sepenuhnya mata wang kontraknya kepada euro daripada dolar AS untuk melindungi transaksinya daripada sekatan AS, kata Ketua Pegawai Eksekutif Igor Sechin pada 2019.

Johnson berkata Britain akan menyasarkan bank Russia dan syarikat Russia. Britain tidak menyatakan siapa yang akan dikenakan sekatan, tetapi berjanji bahawa tidak akan ada tempat untuk indivudu kaya dan berpengaruh Russia bersembunyi.

Beratus-ratus bilion dolar telah mengalir ke London dan wilayah luar negara Britain dari Russia sejak kejatuhan Kesatuan Soviet pada tahun 1991, dan London telah menjadi bandar pilihan utama di Barat.

Sebelum ini, perkhidmatan perisikan Barat percaya Putin mungkin mengarahkan serangan tidak konvensional ke atas Ukraine yang mungkin memerlukan Barat membuat keputusan mengenai sekatan terhadap Russia, kata seorang pegawai kanan Barat.

“Apabila kami menilai bahawa Ruasia telah melampaui batas dalam hal ini… maka kami perlu bertindak cepat dari segi tindak balas sekatan kami,” katanya. – BBC/Reuters


Mukhriz sedih bapanya tak dilantik Pengerusi MPN

Rasa sedih tidak dapat disembunyikan Ahli Parlimen (MP) Jerlun, Datuk Seri Mukhriz Mahathir apabila bapanya tidak dilantik sebagai Pengerusi Majlis Pemulihan Negara (MPN), namun beliau tidak berkecil hati.

Mukhriz mendakwa sepatutnya Tun Dr Mahathir Mohamad yang dilantik Pengerusi MPN tetapi Perdana Menteri (PM) Datuk Seri Ismail Sabri Yaakob sebaliknya melantik Tan Sri Muhyiddin Yassin untuk mengetuai MPN.

“Kemudian Menteri Kewangan, Datuk Seri Tengku Zafrul Abdul Aziz berjumpa dengan Tun Dr Mahathir membincangkan mengenai MPN ini dan sejurus kemudian membuat pengumuman kerajaan hendak menubuhkan MPN, tetapi melantik Muhyiddin menjadi Pengerusinya.

“Jadi, perkara ini terbawa-bawa sampai kepada kerajaan baharu yang sekarang ini dipimpin oleh Ismail Sabri dan kita dikejutkan sekali lagi apabila diumumkan pula bahawa Muhyiddin terus menjadi pengerusi kepada MPN bertaraf menteri,” katanya.

Mukhriz bagaimanapun enggan mempertikaikan berhubung pelantikan tersebut asalkan ia dapat membantu rakyat dalam mendepani cabaran Covid-19.

Kerajaan pada 4 September lalu mengumumkan Muhyddin dilantik sebagai Pengerusi MPN dengan status Menteri.

MPN diperkenalkan ketika Muhyiddin menjadi PM sebelum dijatuhkan oleh sekumpulan MP UMNO yang berkomplot dengan Ketua Pembangkang, Datuk Seri Anwar Ibrahim, ia termasuk tindakan menghantar surat menyokong Anwar sebagai calon PM oleh Datuk Seri Ahmad Zahid Hamidi dan Datuk Seri Najib Razak.

Selain itu, turut didedahkan komplot antara Anwar dan Zahid menerusi pendedahan klip audio tular pada April lalu.

MPN memperkenalkan empat tahap sebelum ekonomi dibuka semula sepuhnya dengan mengambil kira jumlah kes harian Covid-19, kapasiti hospital dan kadar vaksinasi.

Lantikan Muhyiddin itu menimbulkan rasa tidak puas hati Anwar dan blok pembangkang selepas gagal menjadi PM kerana tidak memiliki majoriti yang diperlukan.

Sebaliknya, Ismail Sabri mendapat majoriti sebanyak 114 untuk dilantik sebagai PM Kesembilan.


Raja paling lama berkhidmat di Britain, Ratu Elizabeth II disahkan meninggal dunia pada usia 96 tahun, umum Istana Buckingham pada Khamis.

“Permaisuri meninggal dunia secara aman di Balmoral petang ini,” kata pihak istana, menurut laporan Agensi Anadolu.

“Raja dan Permaisuri akan kekal di Balmoral petang ini dan akan kembali ke London esok,” kata kenyataan itu lagi.

Ratu mempunyai masalah mobiliti dan kesihatan sejak 12 bulan lalu akibat usia tua.

Mendiang juga terpaksa membatalkan banyak jemputan kerana masalah kesihatan dihadapinya dan atas nasihat doktor.

Penampilan terakhirnya di khalayak ramai adalah semasa sambutan Jubli Platinum pada bulan Jun sempena ulang tahun ke-70 tahun Ratu di atas takhta.

Terdahulu, media melaporkan Ratu sedang dipantau “penyeliaan perubatan” di estet Balmoral di Aberdeenshire, Scotland.


Rentas negeri, dijangka 4 juta kenderaan sehari atas lebuh raya

Lembaga Lebuhraya Malaysia (LLM) menjangkakan jumlah trafik akan meningkat kepada empat juta kenderaan berbanding 3.5 juta kenderaan dalam tempoh sehari pada masa ini.

Ketua Pengarahnya Datuk Mohd Shuhaimi Hassan berkata ia susulan pengumuman Perdana Menteri Datuk Seri Ismail Sabri Yaakob membenarkan rakyat Malaysia yang telah lengkap divaksin untuk melakukan pergerakkan rentas negeri bermula hari ini.

Beliau berkata LLM telah bersiap sedia sepenuhnya dan telah mengambil langkah-langkah perlu untuk memastikan kelancaran trafik di lebuh raya terutamanya pada cuti hujung minggu dan cuti umum Maulidur Rasul pada 19 Okt ini.

Menurutnya bagi memastikan kelancaran pergerakan trafik, LLM telah mengarahkan syarikat konsesi lebuh raya untuk menjadualkan pelaksanaan kerja-kerja penyelenggaraan dan mengelakkan pelaksanaan penutupan lorong.

“…terutamanya di Lebuh Raya Utara Selatan, Lebuhraya Kuala Lumpur-Karak, Lebuh Raya Pantai Timur dan Lebuhraya Kajang Seremban semasa cuti hujung minggu atau cuti umum bagi mengelakkan kesesakan di lebuh raya,” katanya dalam kenyataan lapor Bernama.

Mohd Shuhaimi berkata syarikat pengendali lebuh raya juga diarah melakukan persiapan bagi memastikan semua kawasan rehat dan rawat serta hentian sebelah sepanjang lebuh raya berada dalam keadaan baik dan teratur serta mematuhi prosedur operasi standard (SOP) yang ditetapkan oleh Majlis Keselamatan Negara (MKN) dan Kementerian Kesihatan Malaysia (KKM) bagi mengelakkan penularan wabak COVID-19.

Sementara itu pengguna lebuh raya juga dinasihatkan untuk memastikan kenderaan berada dalam keadaan baik, memastikan baki kad ‘Touch and Go’ mencukupi, merancang dan mendapatkan rehat secukupnya sebelum memulakan perjalanan serta mematuhi SOP yang telah ditetapkan.

Pengguna lebuh raya boleh menghubungi Pusat Pengurusan Trafik Lembaga Lebuhraya Malaysia di talian 1-800-88-7752 atau menerusi media sosial seperti Facebook, Lembaga Lebuhraya Malaysia atau di Twitter, @LLMinfotrafik untuk mendapatkan maklumat keadaan trafik serta bantuan.


Selepas Anwar umum tanding Tambun, Peja jawab tidak akan lari

Pengumuman Datuk Seri Anwar Ibrahim untuk bertanding di kerusi Parlimen Tambun tidak akan menyebabkan penyandangnya, Datuk Seri Ahmad Faizal Azumu akan lari meninggalkan ke kawasan lain pada Pilihan Raya Umum Ke-15 (PRU-15).

Presiden PKR itu semalam mengesahkan tidak akan mencabar anak muridnya, Datuk Seri Ahmad Zahid Hamidi di Bagan Datuk sebaliknya akan berpindah ke Tambun dan ia mencetuskan spekulasi bakal wujud satu jajaran politik baharu dengan UMNO selepas PRU-15 nanti.

Bagaimanapun, Faizal atau dikenali juga Peja berkata akan kekal bertanding di Tambun bagi mempertahankan kerusi dimenanginya pada PRU-14 lalu.

“Saya ingin mengumumkan akan terus mempertahankan kerusi Parlimen Tambun dalam PRU-15 akan datang.

“Saya dan rakan sukarelawan serta pendokong Perikatan Nasional (PN) Tambun adalah merupakan anak jati Parlimen Tambun dan menjadi tanggungjawab untuk terus kekal berkhidmat di halaman sendiri,” katanya yang juga Timbalan Presiden Bersatu itu.

Beliau yang juga Menteri Belia dan Sukan berkata, atas prinsip dan semangat demokrasi, mana-mana individu yang berhasrat untuk bertanding di kerusi Parlimen Tambun dialu-alukan.

Sementara itu, Faizal juga berharap kempen pada PRU-15 kali ini berjalan dengan telus dan adil sekali gus memberi manfaat kepada pengundi di Tambun serta seluruh rakyat Malaysia.

Semalam, dalam satu program Pakatan Harapan di Ipoh, Anwar yang sebelum ini Ahli Parlimen Port Dickson mengesahkan untuk bertanding merebut kerusi Tambun.

Pengumuman itu juga menamatkan teka teki kerusi yang akan ditandingi Anwar yang turut dipilih sebagai calon tunggal Perdana Menteri bagi blok Pakatan Harapan.


MP DAP kata program dirancang, Menteri UMNO kata terserempak, jadi siapa yang betul?

Dua kenyataan berbeza datang daripada Ahli Parlimen DAP dan Menteri UMNO, seorang mendakwa program bersama itu dirancang sementara seorang lagi pula menjelaskan terserempak dan meminta untuk turut serta dalam lawatan di Universiti Kebangsaan Malaysia (UKM) baru-baru ini.

Dalam isu program melibatkan wakil DAP, Ong Kian Ming dan Ketua Wanita UMNO, Datuk Seri Dr. Noraini Ahmad, siapa sebenarnya menipu dalam menjelaskan perkara sebenar ini?

Adakah Noraini yang perlu kita percaya atau Kian Ming yang kita percaya, akar umbi UMNO pun tertanya-tanya mana satu yang betul dan jika mahu bekerjasama sekali pun biar lah jujur dalam berbicara tidak lah perlu menipu.

Dalam isu ini, akar umbi pun mahu bertanya siapa yang betul sekarang?

Noraini lebih awal mengeluarkan kenyataan dengan mengatakan terserempak dengan rakannya, Kian Ming ketika berjumpa dengan sukarelawan MyVac yang tidak pulang ke kampung halaman untuk sambut Aidilfitri UKM.

“Di situ saya terserempak dengan Ong (Kian Ming). Sebelum beredar, Ong (Kian Ming) tanya hendak ke mana dan saya jawab hendak pergi ziarah pelajar UKM yang sakit dekat Sungai Merab,” kata Noraini dalam kenyataan medianya.

Kemudiaan, Kian Ming pula mengeluarkan satu kenyataan di akaun Facebooknya yang menjelaskan secara terperinci program tersebut yang dirancang bermula dengan berita yang diberitahu kepada Ahli Parlimen Bangi tersebut melibatkan seorang pelajar yang didiagnosis kanser peringkat empat.

Kian Ming kemudiaan menjelaskan memberitahu Noraini berhubung berita tersebut memandangkan kapasiti beliau selaku Menteri Pengajian Tinggi dan ia disusuli dengan program lawatan bersama bertemu pelajar tersebut.

“Baru-baru ini, saya mendapati berita yang seorang pelajar PhD di UKM (yang dibawah kawasan parlimen saya) telah didiagnose dengan Stage 4 cancer. Saya share berita ini dgn DNA dalam kapasiti beliau sbg Menteri Pengajian Tinggi.

“Upon receiving this news, she contacted the VC of UKM, Prof Ekhwan (the humblest VC I have ever met), to get the contact details of this student. After a recent visit to UKM where DNA acknowledged the contributions of the student volunteers at the COVID19 Vaccination center, she invited me to visit this student who lives nearby,” kata Kian Ming dalam kenyataannya.

Agenda Daily ingin bertanya kepada Noraini, apakah benar kenyataan Kian Ming “she invited me to visit this student who lives nearby” (Beliau (Noraini) menjemput saya untuk melawat pelajar tersebut yang tinggal berdekatan)?

Beruntung Kian Ming apabila mendapat jemputan Noraini sendiri, bukannya apa sebab Ketua-Ketua UMNO Bahagian pun susah nak dapatkan temujanji untuk bertemu Menteri ini.

Malah, program bersama Ketua-Ketua Bahagian pun boleh dikatakan jarang lah Noraini akan bersama jemputan yang dibuat, paling tidak pun hanya wakil sahaja lah dihantar.

Mungkin selepas ini ahli UMNO kena menjadi ahli DAP baharu lah mendapat layanan istimewa semacam Kian Ming ini.

Akar umbi juga ingin bertanya lagi, apakah hala tuju UMNO ketika ini, jika mahu bersama DAP lebih baik berterus-terang dan tidak perlu lah bersembunyi semacam tindakan Presiden UMNO, Datuk Seri Ahmad Zahid Hamidi yang berbual mesra dengan Presiden PKR, Datuk Seri Anwar Ibrahim.

Kelak akhirnya, akar umbi keliru dan tidak tahu hala tuju parti, apa salahnya berterus-terang sahaja lah..


Perlembagaan Persekutuan bukan saluran pecat PM

Saya terpanggil untuk berkongsi pandangan perundangan mengenai isu ini kerana sejak akhir-akhir ini, ada yang menyatakan pandangan dan tafsiran Perlembagaan tanpa mengambil perhatian kepada keseluruhan peruntukan Perlembagaan.

Sekiranya ini berlaku, maka tafsiran itu tidak akan dapat menepati semangat Perlembagaan dan semangat demokrasi serta keseluruhan sistem pentadbiran negara.

Hubungan antara Yang di-Pertuan Agong sebagai Ketua Utama Negara dengan Ketua Kerajaan dimaktubkan dalam Perlembagaan Persekutuan. Hubungan antara Sultan atau Raja dan Yang di-Pertua Negeri di negeri dengan Menteri Besar serta Ketua Menteri, adalah diperuntukkan dalam Undang-Undang Tubuh Negeri atau Perlembagaan Negeri masing-masing.

Bagi tujuan tulisan ini, saya merujuk kepada hubungan antara Yang di-Pertuan Agong dan Perdana Menteri mengenai kuasa berkaitan pelantikan dan pemecatan.

Peruntukan berkenaan pelantikan Perdana Menteri dapat dilihat dengan jelas dalam Perlembagaan Persekutuan. Namun, tiada peruntukan yang boleh disebut secara spesifik mengenai kuasa Yang di-Pertuan Agong untuk memecat Perdana Menteri.

Seperti dimaktubkan dalam Perlembagaan Persekutuan, Perdana Menteri dilantik oleh Yang di-Pertuan Agong melalui kuasa budi bicara baginda. Kuasa budi bicara di sini bermaksud kuasa yang dilaksanakan oleh Yang di-Pertuan Agong tanpa nasihat daripada mana-mana pihak. Kuasa pelantikan ini disandang oleh Yang di-Pertuan Agong menerusi Perkara 40(2) Perlembagaan Persekutuan.

Bertindak ikut budi bicara

Perkara 40(2) itu menyatakan, ‘Yang di-Pertuan Agong boleh bertindak menurut budi bicaranya pada melaksanakan fungsi berikut, iaitu: (a) melantik seorang Perdana Menteri; (b) tidak memperkenankan permintaan bagi pembubaran Parlimen; (c) meminta diadakan mesyuarat Majlis Raja-Raja yang semata-mata berkenaan dengan keistimewaan, kedudukan, kemuliaan dan kebesaran Duli Yang Maha Mulia Raja-Raja, dan apa-apa tindakan pada mesyuarat itu dan dalam apa-apa hal lain yang disebut dalam Perlembagaan ini’. Peruntukan ini adalah jelas memberikan kuasa kepada Yang di-Pertuan Agong.

Perlembagaan menyatakan dalam Perkara 43 bahawa, (1) Yang di-Pertuan Agong hendaklah melantik Jemaah Menteri untuk menasihatinya dalam: perjalanan fungsinya. (2) Jemaah Menteri hendaklah dilantik seperti berikut, iaitu: Yang di-Pertuan Agong hendaklah terlebih dahulu melantik sebagai Perdana Menteri untuk mempengerusikan Jemaah Menteri seorang ahli Dewan Rakyat yang pada hematnya mungkin mendapat kepercayaan majoriti ahli Dewan Rakyat itu; dan (b) atas nasihat Perdana Menteri, Yang di-Pertuan Agong hendaklah melantik menteri lain dalam kalangan ahli mana-mana satu Majlis Parlimen’.

Menerusi Perkara 43(2) Perlembagaan Persekutuan yang dipetik di atas, jelas bahawa Yang di-Pertuan Agong tidak boleh melantik sembarangan orang yang disukainya sebagai Perdana Menteri. Seseorang itu hanya boleh dilantik Yang di-Pertuan Agong sekiranya beliau seorang Ahli Dewan Rakyat dan pada hemat baginda seseorang yang mendapat kepercayaan majoriti Ahli Dewan.

Syarat penting yang perlu diberi perhatian besar oleh Yang di-Pertuan Agong ketika melantik Perdana Menteri ialah kepercayaan majoriti ahli Dewan Rakyat. Perlembagaan tidak menyebut mengenai kuasa Yang di-Pertuan Agong memecat Perdana Menteri.

Persoalan yang dibangkitkan ialah, adakah autoriti yang mempunyai kuasa melantik akan juga mempunyai kuasa memecat. Prinsip umum ialah sesiapa yang mempunyai kuasa melantik juga mempunyai kuasa memecat, tetapi jika kuasa melantik itu disandarkan kepada pengaruh atau syarat lain, maka kuasa memecat adalah juga tertakluk kepada syarat lantikan berkenaan.

Prinsip ini dapat dilihat dalam Seksyen 29 Jadual Ke-11 Perlembagaan Persekutuan.

‘Kuasa melantik termasuklah kuasa untuk membuang kerja. Jika satu undang-undang bertulis memberi mana-mana orang atau pihak berkuasa, kuasa untuk membuat perlantikan bagi memegang apa-apa jawatan atau kedudukan, maka melainkan jika terdapat niat berlawanan, kuasa itu hendaklah ditafsirkan sebagai termasuk kuasa untuk membuang kerja atau menggantung mana-mana orang yang dilantik dan melantik seorang lain buat sementara bagi menggantikan mana-mana orang yang digantung atau bagi menggantikan mana-mana pemegang jawatan atau kedudukan yang sakit atau tidak hadir.

Dengan syarat jika kuasa orang atau pihak berkuasa itu untuk membuat pelantikan hanya boleh dijalankan atas syor atau tertakluk kepada kelulusan atau persetujuan seseorang atau sesuatu pihak berkuasa lain, maka melainkan jika terdapat niat berlawanan, kuasa membuang kerja hanya boleh dijalankan atas syor atau tertakluk kepada kelulusan atau persetujuan orang atau pihak berkuasa yang lain itu.

Jadual Ke-11 ini dibaca dengan Perkara 160(1) Perlembagaan Persekutuan. Ia bertajuk Peruntukan Ordinan Tafsiran dan Fasal Am 1948 (Ordinan Malayan Union No 7 tahun 1948), yang terpakai bagi Mentafsirkan Perlembagaan.

Kepercayaan majoriti

Jika diperhatikan peruntukan di bawah Perkara 43(2) di atas, kuasa Yang di-Pertuan Agong untuk melantik adalah bergantung kepada ‘kepercayaan majoriti Ahli Dewan’, maka jika dibaca Seksyen 29 di atas pemecatan Perdana Menteri juga adalah bersyarat dengan kehilangan kepercayaan majoriti Ahli Dewan.

Penegasan yang perlu dibuat di sini ialah kepercayaan majoriti hendaklah datang daripada Ahli Dewan, bukan mana-mana pihak di luar Dewan, walaupun proses hilang kepercayaan itu boleh berlaku di luar Dewan.

Sebagai rumusan, kuasa memecat Perdana Menteri tidak tertakluk kepada kuasa budi bicara Yang di-Pertuan Agong, walaupun kuasa melantik adalah kuasa budi bicara baginda. Yang di-Pertuan Agong hanya boleh memecat Perdana Menteri sekiranya baginda yakin mengenai kehilangan kepercayaan majoriti Ahli Dewan dan baginda enggan membubarkan Dewan sekiranya diminta oleh Perdana Menteri. Keadaan ini disebut dalam Perkara 43(4).

Profesor Dr Shamrahayu Abdul Aziz
Pakar Perlembagaan

Artikel ini pernah disiarkan terlebih dahulu dalam Berita Harian pada 12 Oktober 2016.


Ringgit jatuh cerminan ketidaktentuan ekonomi negara, kata firma

Firma penarafan tempatan, Malaysian Rating Corporation Bhd (MARC) memberitahu selain isu imbangan luaran yang lebih lemah, kemampanan hutang dan kekukuhan kewangan awam juga semakin rapuh.

Katanya, persepsi kedudukan ekonomi Malaysia dan prestasi ringgit pada masa ini adalah berkaitan dengan tahap keyakinan antarabangsa terhadap negara ini.

Jelasnya, semasa kemuncak 1990-an, Malaysia mempunyai lebihan fiskal tetapi kini dijangka mencatatkan defisit sekitar 5.0 peratus (%) pada 2023.

“Defisit ini memberi kesan buruk kepada nisbah pembayaran hutang kepada pendapatan yang menunjukkan arah aliran lebih tinggi sejak 2012 (iaitu) 9.4 % dan melepasi had yang ditetapkan sendiri sebanyak 15% ketika kemuncak pandemik pada 2020 hingga 2021.

“Ini menunjukkan isu struktur, yang mana pendapatan hanya mencukupi untuk menampung perbelanjaan mengurus, melangkaui penggunaan hutang untuk membiayai perbelanjaan pembangunan,” katanya, lapor BH.

Sehubungan itu, MARC berkata, Akta Tanggungjawab Fiskal yang dicadangkan adalah sangat penting dan diharapkan penangguhan pembentangan yang dirancang dari Jun 2023 ke akhir tahun ini menjadi pelopor kepada pelan yang difikirkan dengan teliti dan bukannya petunjuk untuk menyelaraskan cabaran.

Kata firma itu, mengekalkan pematuhan kepada pelbagai langkah hutang seperti had hutang dan nisbah khidmat hutang untuk jangka panjang dan konsisten akan menjadi modal pilihan oleh pelabur antarabangsa.

“Membina penampan ekonomi melangkaui kecukupan asas adalah penting, kerana ketidaktentuan global boleh mengundang pelbagai risiko. Apa yang memadai pada satu ketika dahulu boleh bertukar menjadi tidak mencukupi,” katanya.

MARC menjelaskan, penurunan mendadak ringgit sudah mencapai paras terendah yang belum pernah berlaku sebelum ini berdasarkan Kadar Pertukaran Efektif Benar (REER) mengikut data Bank of International Settlements (BIS).

REER ialah ukuran nilai kadar pertukaran yang ditimbang oleh perdagangan dan diselaraskan untuk inflasi.

Tambahnya lagi, situasi berkenaan memberi gambaran eksport Malaysia kini lebih murah berbanding negara lain dan paras sejarah.

“Namun, dari sudut lain ia menjelaskan, situasi itu membayangkan bahawa import semakin mahal, menjejaskan perniagaan dan pengguna.

“Justeru, walaupun ringgit yang lebih lemah dikatakan sebagai penstabil automatik kerana ia secara teorinya meningkatkan nilai eksport, namun ia memburukkan lagi inflasi import di tengah-tengah inflasi didorong secara ketara oleh tekanan tolakan kos dan menjejaskan kos sara hidup yang semakin meningkat,” katanya.

MARC selanjutnya memberikan amaran jika sesebuah negara bergantung kepada kadar pertukaran yang lebih lemah dalam jangka panjang, ia kemudiannya hanya akan mengejar ‘perlumbaan’ ke bawah.

“Ini bukan saja bercanggah dengan konsep asas untuk melonjakkan negara dalam rantaian nilai tetapi sebaliknya menjerumuskan negara kepada kemunduran,” katanya.

MARC berkata, idea susut nilai tukaran wang memberi manfaat kepada sesebuah negara bukanlah holistik sebaliknya hanya mampu memberikan rangsangan terhad kepada imbangan akaun semasa.

Ia berkata, nisbah imbangan akaun semasa Malaysia kepada Keluaran Dalam Negara Kasar (KDNK) merosot dari semasa ke semasa daripada 15.9% pada akhir 1999 kepada 1.0% pada suku pertama 2023.

“Ini membuktikan murah tidak bermakna baik, terutamanya dalam jangka panjang,” katanya.

MARC berkata, rakan perdagangan dan pelabur pasaran modal Malaysia menjadi lebih sofistikated sehingga keputusan pelaburan mereka dibuat dengan mengambil kira pengoptimuman nilai dan bukan saja penjimatan kos.

Ia berkata, naratif yang biasa diutarakan ialah Malaysia menjadi mangsa keadaan disebabkan kadar faedah yang lebih tinggi di Amerika Syarikat (AS), namun semua negara menghadapi cabaran yang sama.

“Setakat minggu akhir Jun, prestasi ringgit adalah kedua terburuk di Asia selepas yen,” katanya.


Covid-19: Kumulatif kematian 35,311 kes, termasuk 7,456 BID

Sembilan belas lagi kematian akibat komplikasi Covid-19 dilaporkan dalam tempoh 24 jam semalam (Isnin, 11 April 2022), lapor Kementerian Kesihatan (KKM), hari ini.

Tiga daripadanya membabitkan kematian di luar fasiliti kesihatan sebelum mangsa dibawa ke hospital untuk bedah siasat atau dikategorikan kes ‘brought in death’ (BID).

Bagaimanapun, tiada maklumat diberikan sama ada tiga kes BID itu turut membabitkan dalam kalangan 131,235 pesakit yang menjalani kuarantin di rumah, atau melibatkan mangsa tidak mengetahui telah dijangkiti Covid-19 tahap teruk.

Jumlah kematian semalam menjadikan kumulatif sejak Mac 2020 meningkat kepada 35,311 kes, termasuk 7,456 kes BID, menurut laman sesawang CovidNOW yang dikemas kini tengah malam tadi.

Data seminggu lepas menunjukkan 80 kematian di seluruh negara melibatkan pesakit berusia 80 tahun dan ke atas; diikuti 79 (70-79 tahun); 32 (60-69 tahun); 16 (50-59 tahun); 13 (40-49 tahun); enam kes (30-39 tahun); tiga kes (18-29 tahun); dua kes (0-4 tahun); dan satu kes (12-17 tahun).

Daripada data yang dikeluarkan, Selangor melaporkan empat kes, menjadikan kumulatif kematian sebanyak 10,585 kes, termasuk 2,289 kes BID.

Selangor mencatat 4,444 jangkitan baharu semalam, tinggi sedikit berbanding 4,299 yang direkodkan pada Ahad, menjadikan kumulatif positif naik kepada 1,270,560 kes, dengan 1,184,455 pesakit telah sembuh, 10,585 kematian, dan 75,520 kes masih aktif.

Data seminggu lepas menunjukkan 17 kematian di Selangor melibatkan pesakit berusia 80 tahun dan ke atas; diikuti 13 (70-79 tahun); lima (40-49 tahun); dua kes (60-69 tahun); dan masing-masing satu kematian melibatkan kategori umur 12 hingga 17 tahun, 18-29 tahun, 30-39 tahun, dan 50-59 tahun.

Bagi negeri dan Wilayah Persekutuan lain, Johor, Kedah, Pahang, Perak, Sarawak serta Kuala Lumpur masing-masing mencatat dua kematian dan masing-masing satu kes di Melaka, Pulau Pinang, serta Terengganu.

Tiada kes kematian dilaporkan di Kelantan, Negeri Sembilan, Perlis, Sabah, Labuan dan Putrajaya, semalam.

Pecahan kes berkaitan Covid-19 di setiap negeri sehingga 11 April 2022.


Penduduk di Sarawak dinasihati tangguh aktiviti luar: Bomba

Orang ramai di Sarawak dinasihatkan untuk menangguhkan sebarang aktiviti luar buat masa ini bagi mengelakkan kejadian tidak diingini susulan hujan lebat yang telah mengakibatkan banjir di beberapa lokasi di negeri ini.

Pengarah Jabatan Bomba dan Penyelamat Malaysia (JBPM) Sarawak Datuk Khirudin Drahman berkata orang ramai perlu lebih peka dan mengambil langkah berjaga-jaga memandangkan anggota agensi penyelamat tidak mampu berada di semua lokasi pada setiap masa, menurut laporan Bernama.

“Elakkan melakukan aktiviti pada musim Monsun Timur Laut ketika ini sebab keadaan cuaca dan taburan hujan yang tidak menentu,” katanya ketika dihubungi Bernama hari ini.

Menurutnya, JBPM Sarawak giat menjalankan advokasi awal kepada orang awam dengan mengajak mereka mengamalkan 4M iaitu ‘melihat’, ‘mendengar’, ‘memahami’ dan ‘mematuhi’ dalam berdepan musim hujan dan banjir.

Beliau berkata pihaknya juga telah mengenal pasti 286 lokasi yang kerap dilanda banjir di Sarawak.

Sarawak menjadi negeri terkini dilanda banjir berikutan hujan lebat di daerah Lundu dan Sematan lewat malam tadi.

Dua pusat pemindahan sementara dibuka di kawasan berkenaan yang menempatkan seramai 56 mangsa daripada 17 keluarga setakat petang ini.


Terdapat jalan di KL masih ditutup, 21 kes tanah runtuh dilapor

Beberapa jalan terjejas di ibu negara sejak semalam akibat banjir masih ditutup, selain 21 insiden tanah runtuh dilaporkan hari ini, menurut laporan Bernama.

DBKL dalam kenyataan hari ini memaklumkan jalan yang masih ditutup ialah Jalan Rahmat berhampiran Pusat Dagangan Dunia Kuala Lumpur (WTC), jalan di Kampung Seri Delima, Jinjang Selatan dan Lorong Jambu Laut, Kampung Batu Delima.

Menurut kenyataan itu, kebanyakan jalan lain yang terjejas semalam telah dibuka kepada umum antaranya Jalan Melaka, Jalan Raja Chulan dan semua jalan berdekatan Leisure Mall Cheras.

DBKL dalam pada itu, mengenal pasti 21 lokasi tanah runtuh antaranya Jalan Kelantan di Bukit Persekutuan, Jalan Bukit Ledang di Damansara, Jalan Pantai Permai di Pantai Hillpark, Lorong Burhanuddin Helmi 4 di Taman Tun Dr Ismail dan Jalan Segambut di Segambut Tengah.

“Pihak IKRAM (Institut Kerja Raya Malaysia) telah dilantik oleh DBKL untuk membuat kajian bagi mengenal pasti tindakan penyelesaian yang sesuai untuk dilaksanakan,” menurut kenyataan itu.

DBKL juga mengenal pasti 37 lokasi pokok tumbang dan dahan serkah menerusi siasatan di tapak dan aduan awam antaranya di Jalan Bukit Damansara 195, Jalan Pantai Permai dan Muzium Di Raja Bukit Petaling (Pintu 2).

DBKL berkata seramai 1,275 anggota pelbagai agensi termasuk Jabatan Pengairan dan Saliran Wilayah Persekutuan, Jabatan Kesihatan Wilayah Persekutuan, Angkatan Pertahanan Awam Malaysia, Jabatan Bomba dan Penyelamat ditugaskan menjalankan operasi membantu dan menyelamat serta menjalankan kerja pembersihan.

Menurut DBKL, kerja pembersihan dilakukan dengan bantuan Alam Flora di lokasi banjir yang telah surut banjir bagi memastikan bandar raya Kuala Lumpur berada dalam keadaan bersih dan selesa untuk dikunjungi.

“Warga kota dinasihatkan supaya kekal di rumah jika tiada urusan penting di luar,” menurut kenyataan itu.

Dalam pada itu, DBKL memaklumkan seramai 530 mangsa banjir masih ditempatkan di tiga pusat pemindahan sementara (PPS) melibatkan 143 mangsa dari Kampung Periuk, 413 dari Kampung Pasi , dan lapan dari Kampung Batu Bata.


‘Thor: Love And Thunder’ tak ditayang di Malaysia

Golden Screen Cinemas (GSC) mengumumkan bahawa filem ‘Thor: Love And Thunder’ tidak akan ditayangkan di Malaysia, setelah kemas kini oleh pengedar filem The Walt Disney Company (Malaysia) Sdn Bhd.

“Sila maklum bahawa Disney telah mengemas kini bahawa Thor: Love And Thunder dari Marvel Studios tidak akan ditayangkan di Malaysia,” kata kenyataan GSC hari ini (28 Julai)

Thor: Love And Thunder pada asalnya dijadualkan ditayangkan di pawagam di seluruh Malaysia pada 7 Julai. Bagaimanapun, pada 1 Julai lalu GSC mengumumkan bahawa tayangan filem itu ditangguhkan kepada 21 Julai.

Kemudian pada 13 Julai, GSC mengumumkan bahawa filem itu telah ditangguhkan sekali lagi, kali ini untuk selama-lamanya, tanpa sebab penangguhan yang diberikan oleh Disney.

Kini, nampaknya filem itu telah menyamai sebuah lagi filem Disney, ‘Lightyear’, yang telah dikeluarkan daripada jadual pawagam Malaysia pada Jun lalu.

Ketika ini, Lembaga Penapisan Filem Malaysia (LPF) menjelaskan bahawa Disney adalah pihak yang membuat keputusan untuk tidak menayangkan ‘Lightyear’ di Malaysia setelah enggan mematuhi beberapa syarat tertentu, termasuk menyunting bahagian yang mempromosikan gaya hidup lesbian, gay, biseksual dan transgender.


PH bakal umum Anwar tanding di Tambun bukan Bagan Datuk?

Pakatan Harapan (PH) dijangka mengumumkan Pengerusinya, Datuk Seri Anwar Ibrahim bertanding di kerusi Parlimen Tambun pada pilihan raya umum ke-15 (PRU-15) pada 29 Oktober nanti.

Ironinya, kerusi Tambun yang berada dalam negeri Perak menjadi sasaran Presiden PKR itu untuk mencabar Timbalan Presiden Bersatu, Datuk Seri Ahmad Faizal Azumu tetapi PH tidak pula mahu meletak Anwar untuk mencabar anak muridnya, Datuk Seri Ahmad Zahid Hamidi yang juga Presiden UMNO di Bagan Datuk.

Konvensyen Nasional gabungan itu yang dijadualkan berlangsung di Perak, 29 Oktober ini dan dijangka pengumuman akan dibuat pada majlis tersebut.

Pengerusi PH Perak, Datuk Seri Dr Mujahid Yusof Rawa, berkata pihaknya sangat mengalu-alukan Anwar bertanding di kerusi Parlimen Tambun.

“Kita telah dimaklumkan begitu dan selaku Pengerusi PH Perak, saya amat mengalu-alukan beliau bertanding di kerusi itu pada PRU-15.

“Pencalonannya untuk bertanding di kerusi berkenaan akan memberi penghormatan besar kepada kami di Perak, malah ketokohan beliau akan menguntungkan PH negeri ini.

“Namun, sama ada Anwar bertanding di Parlimen Tambun atau tidak, ia hanya akan diumumkan pada konvensyen itu nanti,” katanya dipetik laporan BH.

Mujahid juga berkata ketokohan Presiden PKR itu dilihat mampu memberi kelebihan dan nilai tambah kepada pakatan berkenaan di negeri ini.

Sementara itu, Mujahid turut menafikan dakwaan Zahid kononnya pembangkang memberi alasan tidak munasabah menolak cadangan membubarkan Dewan Rakyat pada tahun ini sebagai menggambarkan mereka tidak bersedia berdepan PRU-15.

“Itu tanggapan dia (Ahmad Zahid). Kalau dia tengok program dianjurkan PH, saya rasa dia yang akan gerun, bukan kami yang gerun.

“Malah, kita tengok bab hendak membubarkan Parlimen pun mereka berbalah. Jadi, sebenarnya siapa yang huru-hara? Bukan PH kan?” katanya lagi.


Kes baharu Covid-19 di 11 negeri, wilayah meningkat hari ini

Jumlah jangkitan baharu Covid-19 di seluruh negara dalam tempoh 24 jam lalu, naik semula kepada 22,597 berbanding 22,070 kes yang dilaporkan semalam.

Ketua Pengarah Kesihatan Tan Sri Dr Noor Hisham Abdullah berkata, jumlah itu menjadikan kumulatif kes sejak pandemik Covid-19 melanda negara awal tahun lalu kepada 1,685,510 kes.

Mengikut data dikeluarkan Kementerian Kesihatan (KKM) hari ini 11 daripada 16 negeri dan Wilayah Persekutuan mencatatkan peningkatan kes positif dalam tempoh itu.

Jangkitan di Perlis semakin membimbangkan apabila terus meningkat sejak beberapa hari lalu, malah hari ini kes positif di negeri itu menghampiri angka 100.

Negeri yang merekodkan peningkatan kes ialah Sarawak; Pulau Pinang; Perlis; Perak; Negeri Sembilan; Kelantan; Kedah; Johor; Kuala Lumpur; Putrajaya; dan Terengganu.

Sementara itu, Kompleks Rawatan Harian (ACC) Hospital Tengku Ampuan Rahimah (HTAR), Klang, Selangor yang sebelum ini dijadikan wad sementara pesakit Covid-19 akan dibuka semula Isnin ini.

HTAR memaklumkan pasukan Bomba dan Penyelamat Seri Andalas dan Pelabuhan Klang bersama-sama dengan Pasukan Khas Bahan Kimia Berbahaya (Hazmat) Shah Alam melaksanakan proses sanitasi sejak semalam.

“Ia adalah proses sanitasi dan dekontaminasi terakhir sebelum ACC dibuka semula pada Isnin depan,” menurut hospital itu menerusi hantaran dalam Facebook HTAR.

HTAR memaklumkan bagi pengoperasian semula klinik-klinik di ACC pula, ia dijangka akan bermula pada September ini.


Najib dakwa skandal LCS dimainkan seperti 1MDB, sehingga diheret ke mahkamah

Skandal perolehan kapal tempur pesisir (LCS) dimainkan pembangkang sama seperti isu 1Malaysia Development Berhad (1MDB) sehingga menyebabkan Barisan Nasional (BN) kalah pilihan raya umum lalu, dakwa Datuk Seri Najib Razak.

Bekas Perdana Menteri (PM) itu yang sedang berdepan pertuduhan di mahkamah membabitkan rasuah 1MDB mendakwa isu LCS digunakan untuk menghasut rakyat walaupun faktanya Najib sudah pun didapati bersalah atau penyelewengan dana wang rakyat melibatkan SRC International Sdn Bhd.

“Walaupun saya bukan Menteri Pertahanan pada waktu itu, saya Menteri Kewangan, saya gunakan platform Facebook untuk menjawab setiap kali mereka cuba menghasut rakyat.

“Ini salah satu petua pada zaman media sosial. Kalau ada apa-apa isu jawab dalam tiga jam, jangan tunggu hari esok.

“Wanita kena faham isu ini kerana mereka nak jadikan isu LCS ini macam 1MDB seperti dalam pilihan raya umum lalu,” katanya dipetik laporan media semasa slot Bicara Tokoh sempena Konvensyen Wanita BN di Pusat Dagangan Dunia (WTC) hari ini.

Najib kini menjadi sasaran Timbalan Presiden PKR, Rafizi Ramli yang membuat pendedahan satu persatu dan cuba kaitkan beliau dengan isu LCS memandangkan ketika itu ia diluluskan semasa era pentadbirannya.

Pengerusi Lembaga Penasihat BN itu menjelaskan, BN kalah pada Pilihan Raya Umum ke-14 (PRU14) semasa pembinaan kapal tersebut berada pada tahap 53 peratus.

“Sekarang ini kemajuan hanya 56 peratus. Dalam masa empat tahun (perkembangannya) cuma tiga peratus. Lim Kit Siang dan Rafizi (Ramli) tak terjawab tentang perkara ini. Kenapa? Sebab niat mereka itu nak persalahkan kita. Apa dia buat, dia buat forensik audit, dia suruh pembinaan kapal tak diteruskan.

“Mereka buat forensik hentikan pembinaan kapal itu, (yang ditambah buruk dengan) masalah Covid-19 lagi, maknanya bukan salah kita, bukan salah BN,” katanya lagi.

Najib menambah, projek itu juga mengalami kelewatan kerana pembinaan sesebuah kapal perang bukanlah mudah, namun ia tetap boleh diteruskan kerana jika dihentikan ia akan merugikan kerajaan.

“Saya akui bahawa pembinaan LCS berdepan kelewatan kerana ia melibatkan sistem pertahanan empat dimensi peperangan.

“Empat jenis pensenjataan nak menghubungkan dalam sistem kombat, ia makan masa. Di negara maju pun lambakan projek pertahanan adalah perkara biasa berlaku sekiranya projek itu kompleks. Tetapi kenapa (PH) hentikan, kalau lewat kita boleh teruskan,” ujarnya lagi.

Rafizi sebelum ini menamakan Najib bersama dua lagi bekas Menteri UMNO, Datuk Seri Ahmad Zahid Hamidi dan Datuk Seri Hishammuddin Hussein sebagai watak utama dalam skandal projek LCS tersebut.

Pengerusi Jawatankuasa Kira-Kira Wang Negara (PAC), Wong Kah Woh sebelum ini mendedahkan, kerajaan telah membayar sejumlah RM6 bilion untuk projek LCS, namun tiada sebuah kapal LCS disiapkan.

Untuk makluman orang ramai, projek yang dianugerahkan secara terus dalam tahun 2011 telah menelan belanja RM6 bilion setakat 2022 tetapi satu kapal perang pun belum disiapkan.

Mengikut jadual kontrak, sepatutnya lima kapal perang telah disiapkan dan diserahkan kepada Tentera Laut Diraja Malaysia (TLDM) untuk beroperasi.


Antara politik mengkarung dan polemik mengarut

Saudara Pengarang,

Kebelakangan ini, “mengkarung politik” telah menjadi sebutan popular di media massa serta hebat dibincangkan di Internet. Ini susulan Perhimpunan Agung Umno (PAU) minggu lepas, di mana presiden parti Datuk Seri Zahid Hamidi telah mendakwa bahawa Perikatan Nasional (PN) adalah “mengkarung politik” ataupun political chameleon.

Hakikatnya, parti yang sepatutnya diberikan gelaran tersebut adalah Umno, bukannya PN. Dalam meneliti polemik ini, adalah penting bagi kita untuk melihat kepada fakta, bukan sahaja mendengar dakwaan tukang karut seperti Zahid.

Fakta dan bukti jelas menunjukkan Umno adalah parti yang berubah-ubah pendirian, berselindung di sebalik kepentingan politik sempit, dan sanggup memperdagangkan prinsip agama dan Perlembagaan Persekutuan demi kepentingan politik mereka.

Pertama sekali, Umno telah menghalalkan kerjasama dengan Pakatan Harapan (PH), termasuk DAP setelah PRU15, musuh ketat mereka sebelum ini. Sebelum PRU15, Zahid dengan lantang melaungkan slogan ‘no DAP, no Anwar’.

Namun, kita sekarang telah menyaksikan bagaimana Umno bekerjasama dengan kedua-dua pihak tersebut. Ini menunjukkan bahawa mereka sendiri telah melanggar janji dan tidak setia kepada prinsip yang mereka sendiri ketengahkan dahulu.

Jelaslah bahawa Umno, dalam hal ini, memperlihatkan ciri-ciri political chameleon yang mereka sendiri tuduh parti lain.

Hal ini berbeza dengan pendirian PN yang kekal komited dalam memperjuangkan kedaulatan Islam dan Melayu berdasarkan kepada keluhuran Perlembagaan serta perpaduan ummah. Parti-parti PN seperti PAS, Bersatu dan Gerakan tetap teguh dalam pendekatan politik yang aman, matang, dan sejahtera, serta tegas menolak sebarang kompromi yang melanggar prinsip agama dan Perlembagaan Persekutuan.

Selain itu, di dalam isu penggunaan kalimah Allah, Umno telah menunjukkan ketidakjujuran dalam mempertahankan agama. Mereka yang dahulu menegaskan kepentingan dan kesucian kalimah tersebut kini terlibat dalam permainan politik dan sanggup mengubah pendirian demi menarik undi bukan Melayu menjelang pilihan raya negeri (PRN).

Ini adalah bukti yang jelas bahawa Umno bukanlah parti yang benar-benar memperjuangkan dan melindungi Islam sebagaimana yang mereka dakwa.

PN telah membawa agenda perpaduan ummah yang berteraskan kepada Perlembagaan Persekutuan sebagai satu formula ampuh untuk mencapai kestabilan politik dan pentadbiran negara. Kestabilan politik dan pemerintahan adalah penting bagi negara kita, terutamanya apabila majoriti rakyat Malaysia adalah Melayu.

Melalui perpaduan ummah dan integrasi nasional, kestabilan politik dapat terjaga dengan baik dan hak-hak semua kaum dapat dijaga secara adil.

Pasca PRU15, Umno telah menunjukkan ia sanggup menggadaikan prinsip demi kelangsungan politik. Bukankan ini “politik mengkarung” seperti yang di hina oleh Zahid sendiri? Adalah ini “politik mengkarung” atau “politik mengarut” ala-Zahid?

Rakyat Malaysia mempunyai kematangan untuk menilai rekod dan prinsip sesebuah parti atau gagasan politik di negara ini. Mereka tidak akan menelan segala propaganda politik atau tuduhan tanpa asas. Lebih-lebih lagi, jika tuduhan tersebut datang dari seorang pemimpin yang mempunyai rekod prestasi serta integriti yang boleh dipertikaikan.

Abd Rahim Ghani
Kuala Kedah

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Tunjuk perasaan ganas di Colombia semakin marak

Jumlah kematian dalam tunjuk perasaan yang bertukar ganas di sekitar ibu negeri wilayah Valle del Cauca, Cali di Colombia, menentang rancangan pembaharuan cukai kerajaan hari ini, meningkat kepada 13 orang.

Orang ramai di beberapa bandar mengadakan tunjuk perasaan sejak sebulan lalu menentang rancangan itu yang dikatakan akan mengancam pekerja kelas pertengahan.

Rancangan pembaharuan cukai itu bagaimanapun dibatalkan, tetapi penunjuk perasaan beralih pula kepada polisi lain, termasuk cara kerajaan menangani pandemik Covid-19.

Presiden Colombia Ivan Duque mengerahkan pasukan tentera di wilayah barat negara itu untuk menguruskan penunjuk perasaan dengan perintah berkurung dilaksanakan sehingga jam 5 pagi.

Wakil kerajaan dan pemimpin peringkat kebangsaan bermesyuarat tetapi gagal mencapai kata sepakat.

Datuk Bandar Cali Jorge Ivan Ospina dalam Twitter mengutuk keganasan itu dan mendedak pejabat pendakwa raya menjalankan siasatan menggunakan klip video, sambil menegaskan sesi dialog boleh menyelesaikan semua konflik. – Agensi


Bung Moktar nafi pula UMNO kembali sokong GRS, Hajiji

Pengerusi Badan Perhubungan UMNO Sabah, Datuk Seri Bung Moktar Radin menafikan mengeluarkan kenyataan terbaharu yang beliau kembali menyokong kerajaan Gabungan Rakyat Sabah (GRS) sebagaimana yang disiarkan sebelum ini.

Katanya, sebelum ini Setiausaha Agung Barisan Nasional (BN) Datuk Seri Zambry Abd Kadir pernah mengeluarkan kenyataan BN memberikan sokongan kepada kerajaan GRS pimpinan Ketua Menteri, Datuk Seri Hajiji Noor dengan mengambil kira ketetapan di peringkat Persekutuan.

“Perbincangan telah dilakukan oleh Sekretariat Tetap Kerajaan Perpaduan Malaysia untuk menyelaras semua parti yang mengasaskannya dan di Sabah kita diwakili oleh Timbalan Ketua UMNO Sabah sebelum ini Datuk Yakub Khan.

“Bagaimanapun sehingga ke hari ini, tidak ada resolusi yang dicapai malah pemecatan penjawat jawatan awam lantikan politik dari UMNO terus dilakukan.

“Apakah ini yang dimaksudkan Kerajaan Perpaduan?” katanya dalam satu kenyataan media hari ini (11 April 2023) bagi menjawab laporan berita Awani yang melaporkan beliau membuat kenyataan UMNO Sabah menyokong GRS semula.

Bung Moktar yang juga ahli Parlimen Kinabatangan berkata, apa yang beliau perjelaskan kepada media, tercetus kekeliruan khususnya dalam kalangan ahli parti apabila pemimpin UMNO yang masih berada dalam kerajaan GRS sekarang.

Bagaimanapun mereka tidak dapat membuat sokongan secara terbuka dan menandatangani akuan bersumpah (SD), tegasnya.

“Pemimpin yang dipecat oleh UMNO kerana mereka menyokong secara terbuka dan menandatangani akuan bersumpah (SD), dan telah pun mengisytiharkan mereka keluar dari UMNO,” katanya.

Menurut beliau, sebagai Pengerusi Perhubungan UMNO dan BN Sabah beliau tidak dapat memberikan komen siapa yang Ketua Menteri lantik dan pecat dari UMNO dari Kabinet atau penjawat awam lantikan politik.

“Kerana itu hak beliau, Ketua Menteri, siapa yang beliau mahu lantik dan pecat… bagaimanapun tindakan ini sebenarnya tidaklah melambangkan konsep Kerajaan Perpaduan yang sebenarnya, justeru, bagaimana kita boleh menzahirkan sokongan jika begini keadaannya.

“Inilah persoalan yang timbul sekarang… bagaimana kita boleh melestarikan konsep Kerajaan Perpaduan di Sabah, kita suka lantik, tidak suka pecat.

“Suasana ini tidak akan mewujudkan kestabilan politik khususnya di Sabah, dan bagi UMNO kita tenang sahaja tidak perlu seperti peribahasa hidung tak mancung pipi pula yang tersorong-sorong,” kata Bung.


Akaun TikTok saya disekat, negara sedang menuju menjadi Korea Utara: Sanusi

Selepas berdepan tindakan pihak berkuasa, terbaharu Datuk Seri Muhammad Sanusi Md Nor mendakwa akaun media sosialnya pula disekat dan tidak boleh diakses lagi.

Menteri Besar Kedah itu membidas tindakan kerajaan campuran yang menyekat kebebasan bersuara dengan menjadi akaun media sosial ahli politik pembangkang sebagai sasaran dengan pelbagai tindakan.

“…Tapi mereka padam akaun TikTok saya, saya buka-buka akaun saya dah tidak ada dah… Baharu popular kan?

“Itulah medan kita nak jawab, kita tidak boleh masuk tv sebab mereka tak beri, tak boleh masuk radio dan kita pakai TikTok serta Facebook,” katanya dipetik dalam satu video yang dikongsikan di akaun Dewan Pemuda PAS Kawasan Baling.

Sanusi yang juga Pengarah Pilihan Raya Perikatan Nasional (PN) berkata kerajaan campuran sangat takut dengan media yang bebas dan membuat perbandingan dengan negara Korea Utara yang menyekat sebarang lapora berita dibaca rakyat.

“Takutnya mereka kepada media yang bebas, itulah zaman pemerintahan kerajaan Pakatan Harapan campur dengan Barisan Nasional, negara Malaysia ini sedang bergerak menjadi Korea Utara.

“Korea Utara negara Komunis, dia sekat semua media… Dia tak beri rakyat dia tahu apa, tak boleh tengok media… Kamu dengar saya cakap saja,” katanya lagi.

Sanusi kini berdepan siasatan pihak polis kerana mengkritik Menteri Besar, Datuk Seri Amirudin Shari kerana mengaitkannya dengan isu sensitif menyentuh institusi Raja.

Bagaimanapun, Sanusi sudah mengutus warkah memberi penjelasan kepada Sultan Selangor Sultan Sharafuddin Idris Shah berhubung kenyataan kontroversinya yang dijadikan modal politik PH-UMNO.

“Warkah saya itu didahului dengan merafak sembah memohon ampun dan maaf kepada DYMM Tuanku Sultan Selangor seraya berharap tidaklah timbul kemurkaan baginda tuanku sultan bersabit isu-isu yang sengaja dibangkitkan daripada ucapan itu.

“Selanjutnya saya mendoakan agar Duli Yang Maha Mulia Tuanku Sultan dan Duli Yang Maha Mulia Tuanku Permaisuri terus bersemayam di atas singgahsana Kerajaan Negeri Selangor Darul Ehsan dalam keadaan sihat, sentosa dan penuh kemuliaan,” katanya dalam kenyataan.

Tambah beliau, warkah tersebut tidak akan dikongsi kepada umum demi memelihara kemuliaan Sultan Sharafuddin serta bagi menjaga adat dan adab berurusan dengan istana.

Sementara itu Sanusi memaklumkan beliau telah memberi keterangan kepada pegawai penyiasat dari Bukit Aman pada pukul 2 pagi kelmarin.

Keterangan tersebut untuk melengkapkan siasatan terhadap laporan polis yang telah dibuat oleh pelbagai pihak berhubung isu yang sama.

“Demikianlah adanya untuk makluman semua yang berminat dalam isu ini. Air nan sengaja dikeruhkan moleklah dibiarkan jernih agar terlihat kilas ikannya. Menangguklah di ketika itu,” kata Sanusi berkias.


Lesap wang pencen RM233,480 selepas ditipu Macau Scam

Seorang guru wanita mendakwa wang pencen arwah suaminya berjumlah RM233,480 lesap selepas dirinya diperdayakan sindiket Macau Scam, sejak dua minggu lepas.

Ketua Polis Pahang, Datuk Seri Ramli Mohamed Yoosuf, berkata mangsa berusia 55 tahun dari Maran, mendakwa pada mulanya dihubungi suspek yang menyamar sebagai wakil syarikat penghantaran pada 13 Jan lepas, lapor Bernama.

“Mangsa mendakwa suspek mengaitkan dirinya dengan kegiatan pengedaran barang larangan dan kes penggubahan wang haram yang telah menjadi kes polis.

“Dia kemudiannya dihubungi suspek kedua yang menyamar sebagai pegawai polis yang turut meminta maklumat perbankan mangsa kononnya bagi tujuan siasatan,” katanya, menerusi kenyataan, di sini, hari ini.

Ramli berkata mangsa hanya menyedari dirinya ditipu selepas semakan di bank mendapati terdapat 16 transaksi pemindahan wang secara dalam talian dilakukan tanpa pengetahuannya.

Sehubungan itu, mangsa membuat laporan di Ibu Pejabat Polis Daerah (IPD) Maran, semalam.

Ramli menasihatkan orang awam untuk tidak cemas apabila menerima panggilan yang kononnya dari pihak berkuasa dan tidak mendedahkan maklumat peribadi serta perbankan kepada pihak ketiga.

“Pihak penguat kuasa tidak menjalankan sebarang siasatan menerusi panggilan telefon dan orang awam dinasihatkan untuk sentiasa menyemak dengan polis atau bank jika menerima panggilan seupamanya,” katanya.


Saya patut jadi KM tapi Rauf halang, kata Idris Haron

Bekas Ahli Dewan Undangan Negeri (ADUN) Sungai Udang, Datuk Seri Idris Haron mendedahkan Pengerusi Badan Perhubungan UMNO Melaka, Datuk Seri Ab Rauf Yusoh bercita-cita menjadi Ketua Menteri (KM) Melaka.

Menjawab tuduhan Rauf beliau menjatuhkan kerajaan UMNO Melaka untuk menjadi KM semula, Idris mendakwa tindakannya dibuat kerana pentadbiran tidak berjalan dengan baik.

“Saya tidak menjatuhkan kerajaan negeri untuk menjadi KM semula. Saya hanya mahu menghalang negeri daripada ditadbir dengan teruk,” katanya sambil mendedahkan Rauf yang mahu memegang jawatan KM.

Memetik laporan FMT, bekas KM Melaka ke-10 itu menjelaskan menjadi perkara biasa apabila sesuatu kerajaan tumbang maka ketua pembangkang di Dewan Undangan Negeri (DUN) akan menjadi KM atau Menteri Besar.

“Mengikut konvensyen, Ketua Pembangkang akan menjadi KM sekiranya berlaku pertukaran kerajaan. Semasa Pakatan Harapan menjadi kerajaan, saya adalah Ketua Pembangkang.

“Jadi, sebagai Ketua Pembangkang, saya sepatutnya menjadi KM (semasa PH tumbang),” katanya.

Bagaimanapun, Idris berkata, Rauf telah menghalang pelantikannya sebagai Ketua Menteri dan turut mengetepikan pemimpin kanan UMNO lain di negeri itu.

Beliau mendakwa Rauf menyokong ADUN Lendu Datuk Seri Sulaiman Md Ali untuk jawatan itu kerana ‘Sulaiman akan mendengar kata Rauf’.

“Rauf sebenarnya adalah KM de facto,” kata Idris.

Sebelum ini, Idris bersama tiga lagi ADUN – Datuk Nor Azman Hassan (UMNO-Pantai Kundor); Datuk Norhizam Hasan Baktee (Bebas-Pengkalan Batu); dan Datuk Noor Effandi Ahmad (Bersatu Teluk Mas), menarik sokongan terhadap Sulaiman dan kerajaan UMNO.

Susulan itu, Yang di-Pertua Negeri, Tun Mohd Ali Rustam membubarkan DUN pada 4 Oktober lalu bagi membolehkan Pilihan Raya Negeri (PRN) diadakan.

Suruhanjaya Pilihan Raya (SPR) menetapkan 8 November ini sebagai hari penamaan calon diikuti pengundian awal pada 16 November dan pengundian biasa 20 November.


Pelampau politik antidarurat Covid-19 laksana jerung di sebalik batu

Banyak diuar-uarkan berita tentang adanya golongan pelampau agama. Akan tetapi, ramai yang terlepas pandang pada hari ini muncul pula golongan pelampau politik, sehingga melupakan nyawa manusia demi mencapai agenda politik mereka.

Kerakusan mereka lebih teruk daripada golongan pelampau agama yang meletupkan bom dan membunuh dengan jumlah yang jauh lebih kecil dibandingkan dengan mangsa wabak Covid-19 yang tersebar di seluruh pelosok dunia terkini.

Termasuk di negara maju, kini ada yang telah mencecah jutaan mangsa, bukan sekadar ratusan ribu mangsa dan ada yang telah mencapai jumlah kematian yang besar akibat wabak tersebut.

Berita mengenai jumlah mangsa dan angka korbannya semakin meningkat, sudah tidak perlu disebutkan lagi nama-nama negara yang terlibat kerana ia sudah disiarkan oleh media yang paling canggih. Sehingga situasi tersebut sudah menjadi pengetahuan umum, bahkan sudah ada negara yang tidak mencukupi pusat rawatan, kakitangan dan peralatan.

Di Malaysia pula, kini muncul kumpulan yang menentang perintah darurat kesan penularan pandemik tersebut. Seolah-olaah mereka tidak berada di planet bumi yang dilanda wabak itu. Alasannya hanyalah lebih bersifat politik untuk mengintai agar mendapat kuasa yang terlepas, laksana ayam terlepas tangannya berbau.

Namun, mereka langsung tidak peduli terhadap kemungkinan bahaya yang mendatang, dengan mengambil langkah politik sepanjang masa, tanpa mempedulikan terhadap bahaya wabak yang memakan korban di seluruh dunia.

Puncanya ialah kerana bersikap melampaui batas dalam berpolitik sehingga menenggelamkan ekonomi dan keselamatan yang sekadar menjadi tempat berlindung segala kerakusan dalam politiking.

Walaupun faktor ekonomi dan keselamatan juga yang dijadikan alasan, tetapi perkara tersebut hanyalah sekadar batu pelindung nafsu politik mereka yang sudah melampau.
Namun, masih tidak boleh meninggalkan perangai politik gila yang melampau kerana telah kehilangan kuasa dalam khayalan berebut kuasa antara satu sama lain dalam kumpulannya.

Sehingga merancang langkah politik laksana jerung lapar yang bersembunyi di sebalik batu kerana sukar untuk mendapatkan semula kuasa dengan segala cara yang benar dan bohong. Namun, jerung yang besar dan ganas itu tidak mudah untuk berlindung seperti udang di sebalik batu.

Allah SWT membawakan satu cerita benar dalam al-Quran berkenaan penduduk negeri yang dimurkai-Nya, kerana tidak mematuhi arahan kuarantin disebabkan berlakunya wabak. Firman Allah SWT:

﴿أَلَمْ تَرَ إِلَى الَّذِينَ خَرَجُوا مِنْ دِيَارِهِمْ وَهُمْ أُلُوفٌ حَذَرَ الْمَوْتِ فَقَالَ لَهُمُ اللَّهُ مُوتُوا ثُمَّ أَحْيَاهُمْ إِنَّ اللَّهَ لَذُو فَضْلٍ عَلَى النَّاسِ وَلَكِنَّ أَكْثَرَ النَّاسِ لَا يَشْكُرُونَ٢٤٣﴾

“Apakah kamu tidak memperhatikan orang-orang yang keluar dari kampung halaman mereka, sedangkan mereka beribu-ribu (jumlahnya) ramai kerana takutkan mati (melanggar perintah pergerakan); maka Allah berfirman kepada mereka (kerana murka terhadap mereka): ‘Matilah kalian’, kemudian Allah menghidupkan mereka (menjadi dalil Allah berkuasa menghidupkan semula). Sesungguhnya Allah mempunyai kurniaan terhadap manusia tetapi kebanyakan manusia tidak bersyukur.” (Surah al-Baqarah: 243)
Berlaku peristiwa mukjizat kepada umat pada zaman dahulu supaya ia diambil iktibar oleh manusia pada akhir zaman melalui al-Quran, mukjizat Rasul akhir zaman.

Adapun umat akhir zaman, khususnya umat Islam ditarbiyah oleh Rasulullah SAW melalui sabdanya yang terkenal:

لَا ضَرَرَ وَلَا ضِرَارَ.

“Tidak boleh melakukan perkara memudaratkan diri dan menyebabkan mudarat kepada orang lain.” (Riwayat Ibn Majah 2341, al-Tabrani dalam Mu‘jam al-Kabir 11806 dan lain-lain)

Hadis di atas menunjukkan perintah larangan secara nas yang menjadi kaedah umum dalam semua perkara.

Adapun secara khusus bagi menghadapi wabak dan bencana, Rasulullah SAW bersabda:

إِذَا سَمِعْتُمْ بِهِ بِأَرْضٍ، فَلَا تَقْدَمُوا عَلَيْهِ، وَإِذَا وَقَعَ بِأَرْضٍ وَأَنْتُمْ بِهَا، فَلَا تَخْرُجُوا فِرَارًا مِنْهُ.

“Apabila kalian mendengar berita berlakunya (wabak), maka janganlah kalian masuk ke dalam kawasan tersebut; dan jika kalian berada di kawasan berlakunya wabak, maka jangan kalian keluar daripada kawasannya.” (Riwayat al-Bukhari 5729 dan Muslim 2219)

Maka, Khalifah ‘Umar bin al-Khattab RA melaksanakan perintah ini ketika berlakunya wabak ta’un amwas di negeri Syam, suatu kisah yang masyhur. Hal tersebut menunjukkan bahawa Islam mendahului negara Barat dalam menangani wabak. Malangnya umat Islam tidak tahu akan sejarah mereka sendiri.

Perkara yang sama pernah berlaku pada zaman selepasnya, sehingga melibatkan kawasan Masjid Makkah, Madinah dan lain-lain disebabkan wabak atau bencana yang lain. Sehingga masjid yang besar dan mulia itu dilarang daripada diteruskan kegiatannya.

Kita tidak seharusnya menyontohi negara Barat yang berlagak atas nama kebebasan dan hak asasi manusia, sehingga tidak berdisiplin dalam menangani bahaya wabak yang lebih dahsyat daripada peperangan, kononnya atas nama kebebasan.

Jika kenderaan melanggar lampu isyarat atau terjunam ke dalam gaung atau parit, sama ada kerana terbabas keretanya atau terbabas akal pemandunya, maka pengertian sedemikian tidak boleh diertikan dalam konsep kebebasan.

Kedua-dua keadaan tidak boleh diizinkan, walaupun ada yang boleh dimaafkan dan ada yang tidak boleh dimaafkan, demi menjaga kebaikan yang lebih diutamakan daripada mengundang kemudaratan.

Rasulullah SAW pernah bersabda:

مَثَلُ القَائِمِ فِي حُدُودِ اللهِ وَالوَاقعِ فِيهَا، كَمَثَلِ قَومٍ اسْتَهَمُوا عَلَى سَفِينَةٍ فَصَارَ بَعْضُهُمْ أعْلاهَا وَبَعْضُهُمْ أَسْفَلَهَا، وَكَانَ الَّذِينَ في أَسْفَلِهَا إِذَا اسْتَقَوا مِنَ المَاءِ مَرُّوا عَلَى مَنْ فَوْقهُمْ، فَقَالُوا: لَوْ أنَّا خَرَقْنَا في نَصِيبِنَا خَرْقًا وَلَمْ نُؤذِ مَنْ فَوقَنَا، فَإِنْ تَرَكُوهُمْ وَمَا أرَادُوا هَلَكُوا جَميعًا، وَإنْ أخَذُوا عَلَى أَيدِيهِمْ نَجَوا وَنَجَوْا جَميعًا.

“Bandingan mereka yang bertanggungjawab melaksanakan sempadan Allah (penguatkuasaan hukum) dan mereka yang diambil tindakan sepertimana mereka yang diatur dalam sebuah bahtera (kapal). Ada yang diletakkan di bahagian atas dan ada yang diletakkan di bahagian bawah. Tiba-tiba, mereka yang berada di bawah itu ada kalangan yang mahukan air dengan segera, terpaksa melalui mereka yang berada di atas. Lalu mereka berkata: “Tebukkan sahaja kapal ini tanpa peduli terhadap mereka yang berada di atas kerana tidak mahu mengacau mereka.” Sekiranya dibiarkan mereka itu bertindak, nescaya semuanya akan binasa (tenggelam kapal). Jika dihalangnya, nescaya semuanya akan selamat.” (Riwayat al-Bukhari 2493)

Jika yang menebuk kapal itu ialah manusia, maka ia wajib dicegah. Sebaliknya jika yang menebuk kapal itu ialah spesies jerung, maka ia perlu dihapuskan sahaja demi menyelamatkan semua.

Lihat sahaja kelibatnya, sepatutnya sudah dapat dikenali apakah jenis ikannya, sama ada udang di sebalik batu atau ternyata laksana jerung yang sedang menunggu. Inilah lagak pelampau politik yang tergila-gilakan untuk berkuasa, yang akhirnya pada kemudian hari mereka akan menyesal disebabkan menyalahgunakan kuasa.

Abdul Hadi Awang
Presiden PAS


98 peratus kapasiti 11 wad Covid-19 HRPZ II sudah diguna

Daripada satu wad pesakit Covid-19 pada pertengahan Mac lalu, kini Hospital Raja Perempuan Zainab II (HRPZ II) mempunyai 11 wad susulan peningkatan jumlah individu yang dijangkiti virus itu.

Pengarah HRPZ II, Datuk Dr Selasawati Ghazali berkata, malahan, penggunaan kesemua 11 wad itu kini sudah mencapai 98 peratus daripada kapasitinya.

Katanya, pada pertengahan Mac lalu HRPZ II hanya menyediakan satu wad pesakit Covid-19 dengan 14 katil dan empat katil bagi Unit Rawatan Rapi (ICU), namun bilangan ditambah kepada 11 wad susulan peningkatan kes itu di Kelantan.

“Buat masa ini jumlah katil di wad biasa ialah 198 manakala bagi pesakit Covid-19 sebanyak 238 katil.

“Bagi wad ICU pesakit COVID-19 pula, kita terpaksa menambah daripada empat katil kepada 42 katil untuk menampung kemasukan pesakit,” katanya yang ditemui pemberita di Pusat Rawatan Harian HRPZ II, di Kota Bharu, hari ini.

Mengulas lanjut, Dr Selasawati berkata HRPZ II yang beroperasi sebagai hospital hibrid Covid-19 tetap menerima kemasukan kes-kes lain.

Beliau berkata bagi kes bukan Covid-19 yang agak stabil, pesakit dipindahkan ke hospital daerah lain dan ke Hospital Universiti Sains Malaysia (HUSM) Kubang Kerian.

Bagi rawatan pesakit Covid-19 pula, beliau berkata pihak hospital perlu memikirkan penambahan katil bagi pesakit bergejala teruk iaitu kategori empat dan lima mengikut keperluan.

“Bagi kategori satu, dua dan tiga, pesakit ini akan ditempatkan di Pusat Kuarantin dan Rawatan Covid-19 Berisiko Rendah (PKRC) untuk pemantauan. Sekiranya bergejala teruk, mereka akan dihantar ke wad untuk rawatan,” katanya.


Najib dapat keistimewaan kerana MOU Anwar dan DAP dengan kerajaan

Punca Datuk Seri Najib Razak menerima layanan istimewa daripada Perdana Menteri Datuk Seri Ismail Sabri Yaakob adalah disebabkan kebodohan Datuk Seri Anwar Ibrahim dan DAP yang bersetuju menandatangani Memorandum Persefahaman (MOU) dengan kerajaan.

Anwar dan DAP yang sebelum ini bersungguh-sungguh melawan kerajaan Perikatan Nasional (PN) boleh menjadi kucing apabila UMNO menjadi dominan, tetapi kini mahu mengkaji balik semula MOU yang mereka sendiri tandatangani.

Hasil MOU yang ditandatangani tidak mendatangkan manfaat dan kebaikan kepada rakyat, malah yang menerima faedah adalah kumpulan kluster mahkamah dan terbaharu Najib bakal diberikan hadiah tanah bernilai RM100 juta.

MOU juga gagal apabila matlamat utamanya untuk menstabilkan politik negara tidak berjaya selepas tercetusnya satu lagi kemelut di Melaka sehingga diadakan Pilihan Raya Negeri (PRN).

Jadi, apakah manfaat yang rakyat dapat manfaat hasil MOU tersebut? Yang dapat manfaat paling banyak sebenarnya Anwar kerana sudah dinaikkan pangkat setara dengan menteri walaupun hanya sekadar Ketua Pembangkang.

Tidak perlulah Anwar nak membuat ayat-ayat suci kononnya marah dengan keistimewaan yang diberikan kepada Najib walhal beliau sendiri takut kehilangan elaun dan kelebihan selepas dinaikkan pangkat setara menteri.

MOU tersebut juga dipersetujui secara sebulat suara Anwar dan DAP yang sanggup mempertahankan Ismail Sabri bagi memastikan pembentangan belanjawan diluluskan.

Tapi kini tiba-tiba Anwar mahu menggugut kerajaan Ismail Sabri berhubung isu RM100 juta, malah cuba menonjolkan imej seolah-olah marah sungguh dengan keputusan kerajaan itu.

Anwar dan DAP perlu sedar diri, punca Ismail Sabri semakin naik lemak dan berani membuat keputusan sesuka hatinya juga adalah disebabkan berpunca daripada langkah mereka juga yang menandatangani MOU dan mempercayai secara bulat-bulat kepada UMNO.

Yang pastinya, MOU sudah gagal dan ia perlu diakui. Jika Anwar dan DAP berani, silalah batalkan MOU tersebut dan menolak Bajet 2022 jika berani.

Tidaklah perlu untuk memberikan alasan akan mengkaji atau sebagainya kerana realitinya MOU tersebut hanya sekadar atas kertas dan sudah tidak bermakna lagi.

Sedarlah Anwar dan DAP kerana kebodohan anda, lihatlah bagaimana satu persatu kluster mahkamah diberikan keistimewaan, malah sehingga tidak lagi boleh dipersoalkan tindak tanduk mereka.

Kluster mahkamah semakin angkuh, malah anak murid Anwar yang juga Presiden UMNO, Datuk Seri Ahmad Zahid Hamidi juga sudah tidak lagi menghormati cikgunya apabila tidak lagi menghubunginya lama.

Malah, Anwar difahamkan terlalu rindu dengan Zahid dan mahu berbincang untuk bertukar fikiran bagi merancang strategi politik.

Jadi, mahu tunggu apa lagi Anwar dan DAP? Jika berani, batalkan MOU dan tidaklah perlu bersandiwara kononnya menolak UMNO tetapi sebenarnya kini sudah mendakap UMNO dengan erat sehingga tidak berani mempersoalkan segala tindak tanduk UMNO.

Sudah-sudahlah menipu rakyat dan menutup mata seolah-olah rakyat bodoh tidak melihat apa yang sedang berlaku ketika ini.


Polis buka kertas siasatan video, mesej lucah pendakwah terkenal

Bukit Aman membuka satu kertas siasatan berhubung video dan mesej lucah didakwa membabitkan seorang pendakwah terkenal negara ini dan tular di laman sosial Telegram.

Pengarah Jabatan Siasatan Jenayah Bukit Aman, Datuk Seri Abd Jalil Hassan, berkata siasatan dijalankan mengikut Seksyen 504 Kanun Keseksaan, dengan sengaja mengaibkan dengan niat hendak membangkitkan pecah keamanan.

Katanya, pihaknya juga menyiasat perkara itu mengikut Seksyen 233 Akta Komunikasi dan Multimedia 1998 kerana penggunaan tidak wajar kemudahan rangkaian atau perkhidmatan rangkaian.

“Polis Diraja Malaysia (PDRM) menasihatkan orang ramai untuk menjadi pengguna media sosial yang bijak, berhemah dan tidak menggunakan platform terbabit sehingga boleh mendatangkan kegentaran awam, menggugat keharmonian negara dan menjejaskan siasatan.

“Tindakan tegas tanpa kompromi bakal diambil terhadap mana-mana individu yang sengaja menggugat ketenteraman serta keselamatan awam,” katanya dalam satu kenyataan hari ini.

Orang ramai yang mempunyai sebarang maklumat berhubung kes itu diminta untuk menyalurkannya kepada Ketua Unit Siasatan Jenayah Terkelas, Superintendan Junainah M Kasbolah atau Pegawai Penyiasat, Inspektor Mohd Khabir Mohd Afandi di taliam 03-22666071.

Sebelum ini, sebuah badan bukan kerajaan (NGO) membuat pendedahan berhubung gangguan seksual yang didakwa membabitkan seorang penceramah terkenal di laman sosial Telegram.

Tindakan Multiracial Reverted Muslims (MRM) mendedahkan beberapa keping tangkap layar yang memaparkan perbualan berunsur lucah antara penceramah terkenal terbabit dengan seorang wanita itu didedahkan bertujuan untuk kesedaran bahayanya pemangsa seksual.

Sebelum ini, pengasas MRM, Firdaus Wong Abdullah buat pertama kali tampil mendedahkan bukti daripada seorang mangsa serangan seksual individu yang mendakwa sebagai seorang pendakwah terkenal.

Semua bukti tersebut didedahkan Firdaus Wong menerusi saluran aplikasi Telegram miliknya.

Menurut Firdaus Wong, mangsa berkenaan telah menghantar tangkap layar kiriman WhatsApp dan Instagram kepadanya meminta untuk berkongsi bukti tersebut untuk memberikan kesedaran kepada masyarakat.


Anwar lantik Izzah boleh bawa kepada nepotisme, kata IDEAS

Walaupun Datuk Seri Anwar Ibrahim mempertahankan lantikan anaknya bukan suatu nepotisme, bagaimanapun sebuah badan menegaskan sebaliknya.

Institut Hal Ehwal Demokrasi dan Hal Ehwal Ekonomi (IDEAS) berkata langkah Perdana Menteri itu melantik anaknya, Nurul Izzah boleh menimbulkan persoalan berkaitan isu nepotisme dan menjadi duluan tidak baik, ia walaupun Anwar menyangkal kritikan tersebut.

“Nurul Izzah sangat kompeten dan layak, mengambil kira pengalamannya sebagai ahli parlimen selama tiga penggal dan memiliki ijazah sarjana dasar awam dari universiti luar negara ternama.

“(Namun) pelantikan yang dibuat dengan cara ini adalah tidak produktif dan boleh membawa kepada persoalan berkaitan nepotisme, konflik kepentingan dan malah terhadap keputusan dasar awam yang akan dibuat oleh pentadbiran.

“Ia juga boleh menjadi duluan kepada pelantikan ahli keluarga yang lain, yang boleh terus menjejaskan reputasi kerajaan,” kata Ideas dalam kenyataan hari ini.

IDEAS juga menggesa supaya kerajaan menepati janjinya dalam mengamalkan urus tadbir yang baik selari dengan prinsip yang diperjuangkan mereka sebelum ini.

“IDEAS berharap walaupun ia bermasalah, pelantikan ini akhirnya adalah untuk kepentingan rakyat dan Nurul Izzah akan bekerja bersama kementerian yang berkaitan untuk mencapai reformasi yang sangat diperlukan negara.

“Ia termasuklah menangani isu struktur ekonomi yang sekian lama menjadi masalah negara, seperti cabaran perlindungan sosial, fiskal, pembaharuan cukai dan daya saing industri,” katanya lagi.

Izzah menjadi perhatian selepas memberitahu media bahawa Anwar melantiknya sebagai Penasihat Kanan Ekonomi sejak 3 Januari lalu.

Bagaimanapun beberapa pihak termasuk daripada Pakatan Harapan tidak bersetuju dengan pelantikan tersebut kerana menyifatkan ia sebagai satu bentuk amalan nepotisme yang tidak sihat.

Anwar juga sebelum ini mempertahankan pelantikan Izzah itu dibuat berdasarkan kelayakannya.

Katanya, Izzah mempunyai ijazah kejuruteraan dan bidang dasar awam dari Universiti Johns Hopkins di AS.

Terdahulu, sebuah pertubuhan bukan kerajaan (NGO) anti-rasuah, Transparency International Malaysia (TI-M) menyifatkan langkah Anwar melantik Izzah boleh dilihat sebagai kembalinya amalan kronisme dan nepotisme di negara ini.

“Pada pandangan kami, ia memberi isyarat yang salah dan saya khuatir jika tidak diperbetulkan, ia akan diambil kira dalam persepsi umum di negara ini.

“Persepsi hari ini ialah kronisme telah kembali dan nepotisme telah menyelinap masuk, dan ini tidak baik,” kata Presidennya Muhammad Mohan dipetik laporan Malaysiakini.


Selepas dikritik naik helikopter, PMX kata tak ambil gaji sebab tahu ramai susah

Datuk Seri Anwar Ibrahim sekali lagi berkata tidak mengambil gaji sejak kerajaan campuran dibentuk kerana memahami kesusahan dihadapi rakyat.

Perdana Menteri itu berkata hidupnya bukan senang dan berjanji tidak akan menyakau kerana memahami kesusahan dihadapi rakyat ketika ini, ia selepas banyak pihak mengkritiknya berhubung penggunaan helikopter ke program di Kedah baru-baru ini.

“Saya dalam hidup bukan senang, masuk keluar penjara hampir 11 tahun. Kena pukul setengah mati dalam lokap. Dimalu, diaib dan difitnah. Tapi saya kata takpa lah, saya maafkan.

“Kita kena tau fitnah tak boleh… Allah uji dah, jadi Perdana Menteri nak zalim nak sakau tak guna. Sebab tu saya tak ambil gaji sebab saya malu orang susah ramai, nak cari makan pun susah,” katanya dipetik laporan Bernama.

Anwar berkata demikian semasa ceramah politik di Manir, Kuala Terengganu malam tadi.

Pada Jumaat lalu, kehadiran Anwar mencuri perhatian penduduk kawasan luar bandar negeri Kedah apabila beliau memilih helikopter sebagai pengangkutan untuk hadir program di Jeneri dan Kupang.

Sabtu lalu, Anwar menegaskan, beliau berhak menggunakan kemudahan itu berikutan kedudukannya sebagai perdana menteri.

“Saya naik heli ke Jeneri mereka marah, kenapa naik heli? Sekarang ini heli kerajaan, yang hang nak sakit hati kenapa?

“Kerajaan punya, bukan aku punya. Hang tak boleh pakai, perdana menteri boleh pakai,” katanya dipetik laporan media.

Dalam pada itu, Anwar semasa ceramah sama berkata jika ada sebarang kesalahan, beliau terbuka untuk ditegur secara baik.

“Kita boleh berbeza pendapat tapi jagalah adab. Sokong PAS, tak apalah jangan gaduh, saya tak benci dia, itu hak dia,” katanya lagi.


Vaksin COVID-19: Individu barisan hadapan ekonomi masuk fasa kedua

Beberapa kumpulan baharu, terutama yang dikategorikan sebagai ‘barisan hadapan ekonomi’ akan ditambah untuk pemberian vaksin COVID-19 pada fasa kedua yang bakal diumum pada Isnin ini.

Bagaimanapun, warga emas, golongan berisiko tinggi dengan penyakit kronik dan orang kurang upaya masih lagi diberi keutamaan untuk fasa kedua.

Menteri Penyelaras Program Imunisasi COVID-19 Kebangsaan, Khairy Jamaluddin berkata, pengumuman mengenainya akan dibuat selepas dipersetujui Jawatankuasa Khas Jaminan Akses Bekalan Vaksin.

Beliau yang juga Menteri Sains, Teknologi dan Inovasi berkata, perkara itu dilakukan memandangkan pendaftaran untuk fasa kedua masih belum mencapai sasaran sepenuhnya menyebabkan jawatankuasa itu membuat keputusan untuk mendahulukan beberapa kategori lain.

“Tapi saya ingin tegaskan bahawa warga emas, golongan berisiko tinggi dengan penyakit kronik dan orang kurang upaya masih lagi diberi keutamaan untuk fasa kedua,” katanya pada sidang media selepas melakukan lawatan kerja dan kunjungan hormat ke atas Menteri Besar Datuk Seri Amirudin Shari di Pejabat Setiausaha Kerajaan Negeri Selangor di sini hari ini.

Fasa kedua program Imunisasi COVID-19 Kebangsaan akan berlangsung mulai April hingga Ogos 2021.

Katanya, kerajaan juga akan membuat penambahan jumlah pusat pemberian vaksin pada fasa kedua dan ketiga nanti supaya kadar pemberian vaksin dapat dipertingkatkan.

“Ini juga bergantung pada penghantaran vaksin dari luar negara apabila kita menerima lebih banyak jumlah dos vaksin maka kita perlu tingkatkan kadar pemberian vaksin dan memerlukan pusat pemberian vaksin yang lebih besar,” katanya.

Sementara itu, Khairy berkata, pemberian vaksin akan dipercepatkan kepada kawasan industri tertentu terutamanya kilang-kilang di Selangor yang mempunyai jumlah pekerja yang ramai.

“Kita akan senaraikan kilang-kilang dan akan bekerjasama dengan syarikat tersebut untuk melaksanakan vaksinasi di kilang atau asrama pekerja mereka agar mereka tidak perlu keluar ke pusat-pusat vaksinasi yang mana melibatkan orang awam,” katanya.

Khairy berkata, Selangor adalah negeri tertinggi di negara ini yang telah membuat pendaftaran untuk menerima vaksin COVID-19.

“Dari segi ratio pendaftaran kepada populasi sasaran di peringkat kebangsaan adalah 26.9 peratus tetapi di Selangor ia hampir 40 peratus dan ini menunjukkan bahawa kesedaran di Selangor agak tinggi,” katanya.


Ramai sudah lupa penjarakan fizikal, kes naik kerana leka abai SOP

Jaminan Perdana Menteri, Datuk Seri Ismail Sabri Yaakob baru-baru ini untuk tidak melaksanakan Perintah Kawalan Pergerakan (PKP) di seluruh negara, negeri dan daerah melegakan semua pihak.

Ia memberi harapan kepada orang ramai untuk pulang bercuti sempena Tahun Baharu Cina dan memeriahkan sambutan Hari Raya Aidilfitri pada awal Mei akan datang.

Lebih menggembirakan apabila Perdana Menteri memberi jaminan tiada lagi sekatan ekonomi dan sektor-sektor industri dan perniagaan akan berjalan seperti biasa.

Bagaimanapun, rakyat jangan terlalu seronok dengan kelonggaran diberikan, lebih-lebih lagi apabila kes Covid-19 semakin meningkat sejak kebelakangan ini.

Mereka yang pulang ke kampung untuk menziarahi ibu bapa dan sanak saudara hendaklah benar-benar mematuhi prosedur operasi standard (SOP) yang ditetapkan.

Pun begitu, ramai yang sudah melupakan SOP asas seperti penjarakan fizikal. Virus Covid-19 disebarkan melalui titisan cecair atau ‘droplet’ yang terhasil daripada percikan air liur ketika bercakap atau batuk dan bukannya secara bawaan udara atau ‘airborne’.

Pakar Perubatan Keluarga, Klinik Kesihatan Jinjang Kepong, Dr Siti Khamsiah Abd Shukor, berkata ‘air droplet’ bersifat agak berat dan tidak akan berterbangan bagi jarak lebih satu meter.

Sehubungan itu, katanya, orang ramai perlu memastikan mematuhi penjarakan sosial supaya terhindar daripada risiko dijangkiti virus itu.

“Kalau anda terlalu dekat dengan pesakit Covid-19, khususnya ketika mereka bercakap atau batuk dan ‘droplet’ itu terkena pada mata atau mulut, itu yang boleh merisikokan untuk dijangkiti.

“’Airborne’ lebih kepada petugas kesihatan kerana mereka perlu melakukan proses intubasi dengan prosedur untuk menyelamatkan pernafasan pesakit. Itu mungkin menghasilkan keadaan ‘airborne’,” katanya.

Ditanya sama ada disinfektan berasaskan garam boleh membunuh virus Covid-19, beliau menegaskan, tiada kajian klinikal yang membuktikan perkara berkenaan.

“Hanya penggunaan disinfektan berasaskan alkohol dengan kepekatan 70 peratus yang terbukti secara klinikal dapat membunuh virus, selain sabun.

“Bagaimanapun, bahan mengandungi ‘sodium hypoclorite’ (agen peluntur) boleh digunakan untuk kerja menyahjangkit kawasan rumah atau pejabat,” katanya .

Sementara itu, Pakar Perubatan Keluarga, Klinik Kesihatan Rawang, Dr Koh Wen Ming menjelaskan, demam dengan batuk kering atau sakit tekak adalah gejala awal jangkitan Covid-19, namun pesakit juga mungkin sesak nafas jika jangkitan berada pada tahap lebih berbahaya.

“Golongan perokok juga bukan penyebar virus ini, sebaliknya mereka atau individu yang mempunyai masalah pernafasan berisiko tinggi untuk mendapat jangkitan lain, jika disahkan positif Covid-19.

“Mereka mungkin memerlukan bantuan pernafasan atau dimasukkan ke unit rawatan rapi (ICU). Justeru, saya sarankan supaya perokok ambil peluang ini untuk berhenti daripada tabiat berkenaan,” katanya.


Majlis Tertinggi jangan berdiam diri terhadap kesalahan Zahid, gesa Shahidan

Majlis Tertinggi (MT) UMNO digesa jangan berdiam diri melihat Presiden, Datuk Seri Ahmad Zahid Hamidi yang secara terang-terang melakukan kesalahan melanggar peraturan parti, kata pemimpin senior Perlis, Datuk Seri Shahidan Kassim.

Shahidan menggesa supaya tindakan diambil terhadap Zahid kerana sudah terdapat beberapa bukti yang jelas beliau bersekongkol dengan pembangkang untuk memastikan Ketua Pembangkang Datuk Seri Anwar Ibrahim menjadi Perdana Menteri dan membelakangi keputusan parti.

“Presiden UMNO secara terang-terang melanggar keputusan parti. Pertama menulis surat kepada Agong, yang mana pengisytiharan tersebut adalah tidak tepat dan boleh dianggap membuat kenyataan salah pada Agong.

“Kedua, audio percakapan dengan Anwar, dan ketika pengakuan Ahli Parlimen termasuk Ahli Parlimen Padang Rengas bahawa mereka tandatangan SD (akuan bersumpah) untuk suruh sokong Anwar di depan Anwar, Presiden, orang kenamaan dan ada beberapa kali Najib (Datuk Seri Najib Razak) hadir sama.

“Mereka ini layak diambil tindakan disiplin tetapi malangnya MT tidak berbuat demikian kerana mungkin tidak ada keberanian,” kata Shahidan dalam satu kenyataan.

Ahli Parlimen Padang Rengas, Datuk Seri Nazri Aziz sebelum ini membuat pendedahan terlibat dalam rancangan untuk menjatuhkan kerajaan Perikatan Nasional yang didalangi Zahid, bagaimanapun sudah menarik balik keputusannya sebelum ini dan kembali menyokong Perdana Menteri Tan Sri Muhyiddin Yassin.

Menurut Shahidan, MT tidak boleh bersikap berat sebelah dalam mengambil tindakan terhadap mana-mana ahlinya tetapi Presiden pula bebas tidak dikenakan tindakan walaupun terdapat bukti jelas yang mengaitkan Zahid dengan kesalahan yang dilakukannya.

“Perbuatan tersebut adalah pilih kasih kerana ada orang yang kesalahan menegur Presiden telah diambil tindakan dan digantung keahlian UMNO seperti Lokman Adam dan Tun Faisal. Tetapi kesalahan yg dibuat Presiden, Ahli Majlis Tertinggi mendiamkan diri.

“Atas dasar nak menjaga keharmonian atau takut, ingin saya pesan sekali lagi bahawa majlis Tertinggi yang pegang jawatan memegang amanah. Jangan mendiamkan diri pada perkara yang tidak benar,” katanya lagi.

Spekulasi timbul apabila Zahid didakwa sedang melancarkan gerakan untuk mendesak Menteri UMNO meletakkan jawatan di samping menetapkan tarikh akhir 1 Ogos bagi parti itu keluar daripada kerajaan PN.

Zahid turut dilaporkan aktif mengarahkan menteri-menteri daripada partinya untuk meletakkan jawatan sebelum 7 Julai, tarikh di mana Kabinet akan bermesyuarat mengenai sidang khas Dewan Rakyat sebelum akhir bulan ini.